Ўзбекистон ва Россия: Мирзиёев Коллектив Хавфсизлик Шартномаси Ташкилотига қайтадими? - BBC News O'zbek\nЎзбекистон ва Россия: Мирзиёев Коллектив Хавфсизлик Шартномаси Ташкилотига қайтадими?\nФото муаллифлик ҳуқуқи Mikhail Svetlov\nРоссия томонининг яна бир бор баён қилишича, минтақада ИШИД хавфи нафақат сақланиб қолмоқда, балки янада кучайиб бораётир.\nБу ўзлари, МДҲдаги иттифоқчилари ва айниқса, Марказий Осиё давлатлари учун жиддий таҳдиддир.\nАйни мазмундаги баёнот билан бу гал Россия Президентининг Афғонистон бўйича махсус вакили чиққан.\nЗамир Кабулов ўзининг сўзларида янада узоқроққа кетган.\nБу таҳдидни муносиб қарши олиш учун Марказий Осиёдаги иттифоқчилари билан шай туришларини ҳам айтган.\nБирор чора кўрар, деб, америкаликларни кутиб туришга вақтлари йўқлигини алоҳида қайд этган.\nВакилга кўра, Афғонистонда ИШИДнинг ҳозирлиги кенгайиб бормоқда.\nВа бу Афғонистоннинг Марказий Осиё минтақасига бевосита чегарадош шимолий вилоятларини ҳам кўзда тутади.\nЗамир Кабулов бу ҳақда ўзининг куни-кеча Россиянинг Sputniknews.ru интернет нашрига берган суҳбатида тўхталиб ўтган.\nУ бу вилоятлардаги ИШИД жангариларининг сонини, айрим ҳисоб-китобларга таяниб, 3 мингга нисбат берган.\nИШИД ўз сафларини собиқ толиблар ва Яқин Шарқдан қайтаётган жангарилар ҳисобидан тўлдираётганини айтган.\nГуруҳ тайёргарлик жамлоқлари, хизматга ёллаш марказларини ташкил қилаётганини иддао қилган.\nБу каби жамлоқларда Марказий осиёлик жангарилар ҳам тайёргарликдан ўтишларини айтган.\nЗамир Кабуловга кўра, ИШИД Марказий Осиёда кенгайиш учун Афғонистон шимолини ўзи учун плацдармга айлантирмоқчи, деган ўйдалар.\nЭслатиб ўтиш жоиз, яқинда Россия Ташқи ишлар вазири Сергей Лавров ҳам худди шу ҳақда баён қилганди.\nЎзбекистон, Россия ва АҚШ: Ўзбекистон яна Россия таъсирига тушадими?\nЎзбекистон - Россия: Ўзбекистон фуқаролари таҳдидми?\nРоссия Ўзбекистон президенти Шавкат Мирзиёев номини ишга солиб, Спутник орқали ясама Facebook саҳифаси очган\nБу президент Путин махсус вакили ва Россия томонининг илк бор айни мазмундаги баёнот билан чиқиши эмас.\nШуни ҳам таъкидлаш керакки, қанчалик "хавотирли" мазмунда бўлмасин, уларнинг бу каби расмий ва ошкора изҳоротлари экспертлар томонидан ҳеч қачон бир хилда қарши олинмаган.\nАйрим экспертлар эса, бугун ИШИД таҳдидини "кучайтириш" билан Россия Ўзбекистонни яна Коллектив Хавфсизлик Шартномаси Ташкилотига тортмоқчи, деган фикрда.\nАммо, бошқа томондан, шу кунларда Ўзбекистон Ички ишлар вазирлиги махсус кучларининг Афғонистонга бевосита чегарадош Сурхондарё вилоятида аксилтеррор машқларини ўтказишганига оид хабарлар ҳам олинган.\nБу каби хабарлар минтақавий матбуотда бу яқин йиллар ичида кузатилмагани ҳам бор гап.\nБошқа томондан, воқеаларнинг сўнгги ривожи АҚШ Афғонистон Толибон ҳаракати билан жадал музокараларга киришган бир пайтга тўғри келган.\n"Афғонлараро илк мулоқот"га мезбонлик қилиш билан Москва ҳам бу жараёндан четда қолмаслик истагини яна бир бор ошкора баён қилган бир манзарада кузатилган.\nБу каби мулоқотлар эса, ва ниҳоят 17 йиллик афғон уруши якун топиши мумкин, деган умидларни пайдо қилган қўймаганди.\nШундай экан буларнинг барчаси нималарга далолат қилади?\nБи-би-си Ўзбек Хизмати худди ана шундай савол билан Қозоғистондан етакчи минтақавий таҳлилчи Досим Сатпаевга мурожаат қилди:\nФото муаллифлик ҳуқуқи facebook\nДосим Сатпаев: Афғонистондаги ИШИД тарафдорларининг аниқ сони ҳануз маълум эмас. Бу борадаги рақамлар турлича. Дейлик, расмий Кобул уларнинг сонини икки мингга яқин дейди. Уларнинг катта қисми айнан Афғонистон шимолига тўғри келиши айтилади. Афғонистоннинг бу минтақалари аксарият Марказий Осиё давлатларига бевосита чегарадош. Шундай экан, бу муаммо биз учун ҳақиқатан ҳам долзарб. Чунки Сурия ва Ироқда ИШИД сафларида жанг қилган жангариларнинг муайян қисми Афғонистонга ўтишган. Ҳозир бу ҳақда ҳамма айтаяпти. Америкаликлар ҳам, россияликлар ҳам, Марказий Осиё давлатлари хавфсизлик хизматлари ҳам. Бошқа томондан, шуни ҳам таъкидлаб ўтиш керакки, ИШИД муаммосини ихоталанган ҳолда ечиб бўлмайди. Бунинг учун барча масъул тизимларнинг комплекс, мувофиқлашган ёндашуви тақазо этилади. Бу ҳалиям Афғонистонда ҳозир бўлган америкаликларни ҳам кўзда тутади. Бундан ташқари, ИШИДнинг толиблардан кам хавф эмаслигини яхши англаб турган афғон раҳбариятини ҳам. Айни ўринда яна бир муҳим нуқтани назардан қочирмаслик лозим. Ҳатто Афғонистоннинг ўзида ҳам ИШИДнинг жиддий рақиби бор. Бу рақиб яна ўша Афғонистон Толибон ҳаракатининг ўзи бўлади. Ҳаракат сўнгги йилларда ИШИдга қарши фаол жанг олиб бориб келади. Худди шу нуқтаи назардан, Ўзбекистон ҳам, айниқса, яқинда қудратга келган президенти Шавкат Мирзиёев раҳбарлиги остида бекорга Толибон ҳаракати билан мулоқотларни йўлга қўйишга зўр бераётгани йўқ. Томонлар яқинда пойтахт Тошкентда музокаралар олиб боришди. Ўзбекистон ҳукумати толиблар ва афғон ҳукумати ўртасидаги бирор бир шартларсиз бевосита музокараларга исталган пайтда мезбонлик қилишга тайёр эканлигини ҳам баён қилди. Демоқчиманки, ҳозир айрим Марказий Осиё давлатлари толиблар билан сиёсий мулоқотга киришиш ҳаракатида. Чунки улар ҳаракат ҳам ИШИДга қарши курашда ўзларига кўмакчи бўлиши мумкинлигини англаб туришибди.\nБи-би-си: Сизга яхши маълумки, бу Россия томонининг ИШИД таҳдиди билан боғлиқ сўнгги йилларда қилаётган биринчи баёноти эмас. Экспертлар орасида расмий Москванинг бу чиқишларини президент Путиннинг, айниқса, сўнгги йилларда кучайиб бораётган империалистик амбициялари ва Кремлнинг минтақадаги геосиёсий манфаатлари билан изоҳлаётганлари ҳам озмунча эмас. Эксперт сифатида, шахсан сиз бу каби фикрларга қандай қарайсиз? Уларга қанчалик қўшиласиз?\nДосим Сатпаев: Ҳа, бу ерда Россия фактори ҳам бор. Чунки, ҳақиқатан ҳам, россиялик айрим мулозимлар томонидан қилинаётган бу каби ақлга зид баёнотлар кам бўлаётгани йўқ. Уларнинг орасида ҳатто юқори мартабалилари ҳам бор. Яқинда гўёки "АҚШ қандайдир тўқнашувларга гиж-гижлаш илинжида вертолётларда Марказий Осиё чегараларига яқин ерларга ИШИД жангариларини ташлаётгани"га оид баёнотларгача бўлди. Бунинг қанчалик мантиқдан йироқ гап экани ҳаммага яхши аён. Аммо буларнинг барчаси ҳозир кўпчилик россиялик мулозимларда кузатилувчи ташвиқот жазавасидан ўзга нарса эмас. Иккинчидан, Россия бу йўл билан бошқа бир мақсадларни ҳам кўзлаган. Дейлик, расмий Кремль жангарилари Тожикистон, Ўзбекистон билан чегарани ёриб ўтиши, Марказий Осиёга бостириб кириши, уларга фақатгина Россия Коллектив Хавфсизлик Шартномаси Ташкилоти орқали ёрдам бериши мумкин деб, ИШИД таҳдиди билан қўрқитишга зўр бериши мумкин. Бу ташкилотга эса, Марказий Осиё давлатлари ичидан ёлғиз Қозоғистон, Қирғизистон ва Тожикистон аъзо. Ўзбекистон ва Туркманистон КХШТ га кирмайди. Менинг тушунишимча, бу давлатлар ўзлари мустақил ҳолда ҳар қандай таҳдидни бартараф этишга ҳозир. Аммо, менинг назаримда, Марказий Осиё давлатлари худди Европа мисолида бўлгани каби, ўзларининг ягона мудофаа ҳудудларини яратишлари керак. Бешовлон минтақа хавфсизлигини таъминлашда ҳаммувофиқ иш тутишга зўр беришлари лозим. Бу минтақа давлатлари мудофаа, хавфсизлик тизимларининг ҳам ҳамкорликда иш олиб боришларини кўзда тутади. Менимча, бунинг аллақачон вақти етган. Эртами-кечми, томонлар худди шунга боришади. Чунки бу масалада уларнинг ё Россия, ё Хитой ва ё АҚШга орқа қилишларига ҳожат йўқ. Буни дунё тажрибаси ҳам кўрсатган. Дейлик, бир давлат ўзидан кучлироқ ўйинчи мамлакатнинг ҳарбий соябонига умид қилади. Аммо эртами-кечми бу давлат ўз ҳаққини талаб қилиб қолади. Шунинг учун Марказий Осиё давлатлари учун бу каби мамлакатнинг ё Россия ва ё Хитой бўлишидан фойда йўқ. Чунки бу давлатлар минтақа хавфсизлигини шундоққина таъминлаб беришмайди. Бунинг албатта қандайдир баҳоси бўлади.\nБи-би-си: Агар, жавобингиздан келиб чиқиб айтадиган бўлсак, Россия ИШИД таҳдидига оид баёнотлари билан бир маънода Ўзбекистон ва Туркманистонни Коллектив Хавфсизлик Шартномаси Ташкилотига тортмоқчи? Шундайми?\nДосим Сатпаев: Ҳа, худди шундай. Менимча ҳам улар бунга ўхшаш баёнотлари билан энг аввало Коллектив Хавфсизлик Шартномаси Ташкилоти фавқулодда ҳолат юз берган тақдирда, жангарилар ҳужумини даф этишда Ўзбекистон ва Туркманистонга кўмакка келиши мумкин бўлган ягона тузилма эканига ишора қилишмоқда. Аммо мен Ўзбекистон раҳбарияти бу ташкилотга қайтишига шубҳа қиламан. Худди шу жумладан, Туркманистон ҳукумати ҳақида ҳам. Чунки Туркманистон шундоқ ҳам расман нейтрал давлат ҳисобланади. Агар, яна Ўзбекистонга қайтсак, расмий Тошкентнинг ташқи сиёсат концепцияси ҳали ҳам ўша-ўша, уни ҳеч ким ўзгартирганича йўқ. Бу концепцияда Ўзбекистоннинг бирор бир ҳарбий-сиёсий тузилмага қўшилмаслиги очиқ-ойдин қилиб ёзиб қўйилган. Бу Ўзбекистоннинг суверен манфаатларига дахл қилиши мумкин бўлган минтақавий ташкилотларни ҳам назарда тутади. Шунинг учун ҳам, Ўзбекистоннинг КХШТига қайтиши эҳтимолдан йироқ бир масала. Ҳозир Россия билан фаол ҳамкорлик қилаётганига қарамай, ҳатто, янги президенти бошқаруви даврида ҳам расмий Тошкент бунга бормайди. Менимча, Ўзбекистон ўзининг хавфсизлиги масаласини ўзи ҳал қилади. Чунки бу ҳар бир давлат мисолида бўлгани каби Ўзбекистоннинг ҳам суверен ҳуқуқи саналади.\nБи-би-си: Агар, ИШИД таҳдиди жиддий тус оладиган бўлса-чи? Бу Ўзбекистонни Коллектив Хавфсизлик Шартномаси Ташкилотига қайтишга ундаши, мажбурлаши мумкинми?\nДосим Сатпаев: Менимча, ҳатто ИШИД таҳдиди кучаядиган тақдирда ҳам, бу эҳтимолдан йироқ бир ишдир. Чунки Ўзбекистон ўз Қуролли Кучларининг қанчалик жанговарлиги борасида минтақада энг пешқадам мавқеъда. Бунга сўнгги халқаро рейтинглар ҳам далолат қилади. Шунинг учун ҳам, назаримда, Ўзбекистон раҳбарияти бу масалани мустақил ҳолда ҳал қилишни афзал билади. Ёки Коллектив Хавфсизлик Шартномаси Ташкилотининг аъзолари бўлишса-да, қолган Марказий Осиё давлатлари билан ҳамкорликка боради. Мисол учун, бирор бир таҳдид бўй кўрсатган тақдирда, Қозоғистон уларнинг бу каби сўровларига, "лаббай", деб жавоб беради. Яъни, минтақадаги қўшниларининг дастагини олиш учун Ўзбекистоннинг албатта Коллектив Хавфсизлик Шартномаси Ташкилоти аъзоси бўлиши шарт эмас. Бу том маънода соф яхши қўшничилик ва ҳамкорлик мазмунидаги қўллов бўлади.\nБи-би-си: Худди шу ўринда яна бир бор ИШИД таҳдидига қайтсак? Сизнингча, демак, бу хавф бугун минтақада жиддий ва реал?\nДосим Сатпаев: Ҳа, шундай. Менимча, ИШИД таҳдиди минтақада йил сайин кучайиб, ошиб боради. Чунки, истаймизми йўқми, аксарият Марказий Осиё давлатлари Афғонистон билан бевосита чегарадош. Менимча, бу каби таҳдид қаршисида энг мўрт чегара Ўзбекистон-Афғонистон, Тожикистон-Афғонистон эмас, Туркманистон-Афғонистон чегараси бўлади. Бошқа томондан, радикалларнинг нуқтаи назаридан келиб чиқиб айтилса, Туркманистонга берилган зарба Каспий минтақасига берилган зарба бўлади. Яъни, агар, ёриб киришга муваффақ бўлишса. Бу эса, энди фақат Туркманистон эмас, бутун Каспийбўйи давлатлари учун жиддий муаммога айланади. Нафақат Россия ёки Озарбайжон, балки Эрон учун ҳам. Худди шунинг ҳам учун ҳам, бу каби эҳтимолий ҳужум қаршисида энг мўрт чегара туркман-афғон чегараси бўлади.\nБи-би-си: Расмий Ашхобод, Туркманистон томони буни биладими, англаб етганми, етаяптими?\nДосим Сатпаев: Туркманистон бу каби хавфнинг мавжудлигини яқин-яқингача расман рад этиб келган. Ҳатто, ўтган йил ҳам худди шундай мазмундаги баёнот билан чиққан. Аммо Туркманистоннинг ўзида ҳозир ҳарбийлар сафарбарлиги ёки ҳарбий хизматга ёллаш жараёнининг қанчалик фаоллик билан кечаётгани эса, бунинг тескарисига далолат қилади. Яъни, мазкур жараён Туркманистон раҳбариятининг бундай хавф мавжудлигини англаб етаётганига далолат қилади. Лекин бошқа бир масала ҳам бор. У ҳам бўлса Туркманистон Қуролли Кучларининг қанчалик жанговарлиги масаласи. Туркманистоннинг бошқа куч ишлатар тизимлари каби, Армиясининг аҳволи ҳам бугун кўнгилдагидек эмас. Ҳаминқадар. Бу ҳам катта риск дегани. Хаёлан айтган тақдиримизда, дейлик, ИШИД ёки бошқа радикал гуруҳларнинг ҳужуми қаршисида қолгудек бўлса, менимча, Туркманистонга энг аввало Ўзбекистон кўмакка келади. Чунки ҳали ҳозирда марҳум президенти Ислом Каримов бошқаруви пайтида бу икки давлат ўртасида айнан хавфсизлик соҳасида ўзаро ҳамкорлик, кўмакка оид битим имзоланган.\nБи-би-си: Сўнгги пайтларда Афғонистон Толибон ҳаракати ҳам Америка Қўшма Штатлари ва ҳам Россия, яна Ўзбекистон билан ҳам фаоллик билан тинчлик музокараларига киришган. Сизнингча, бу музокаралар қандайдир бир маънода минтақадаги ИШИД хавфини камайтиришга хизмат қилиши, олиб келиши мумкинми?\nДосим Сатпаев: Агар, бу музокаралар бирор бир жиддий натижа берса, ҳа, бунга кўмак қилиши мумкин. Чунки ИШИД толибларнинг ўзи учун ҳам хавф, таҳдид бўлади. Агар, Толибон музокарачи давлатлар билан тил топишадиган, Ўзбекистон дохил қолган Марказий Осиё давлатлари билан ҳам ҳамкорликка борадиган бўлса, бу, сўзсиз, минтақа хавфсизлигини таъминлашга ёрдам бера олади. Аммо бу каби музокаралар биринчи бор ўтказилаётгани йўқ. Агар, Ўзбекистон мисолида оладиган бўлсак, ҳали президент Ислом Каримов даврида расмий Тошкент бу борада ўзининг кенг қамровли концепциясини фаоллик билан илгари сурганди. Лекин биз Афғонистон билан боғлиқ тинчлик ёки музокаралар жараёнининг қанчалик оғриқли эканига гувоҳ бўлиб турибмиз. Чунки бу жараён катта сондаги ўйинчи давлатларни ўз ичига олади. Бундан ташқари, Толибонни ҳам бугун яхлит ҳаракат, деб бўлмайди. Гуруҳ сафлари тарқоқ, парчаланган. Лекин, ҳар қандай ҳолатда ҳам, ёмон музокаралар яхши урушдан кўра аъло. Бу мулоқотлар давом этиши, этдирилиши керак. Чунки Толибон ИШИД ўзи учун таҳдид эканини чуқурроқ ҳис этадиган бўлса, муайян соҳаларда Марказий Осиё давлатлари билан ҳамкорликка бориши мумкин. Яъни, бу таҳдидга қарши ҳамкорликда курашиш маънисида. Бу эҳтимолни ҳам назардан соқит этиб бўлмайди. Айтишади-ку, дўстимнинг душмани менинг ҳам душманим, деб. Шунинг учун ҳам, ИШИДга қарши курашда Толибон Марказий Осиё мамлакатларининг ҳамкорига ҳам айланиши мумкин.\nБи-би-си: Сиз бу борада қандай фикрдасиз? Ўз фикрларингиз билан Би-би-си Ўзбек Хизматининг ижтимоий мулоқот тармоқларидаги саҳифаларида ҳам ўртоқлашишни унутманг.


АКТ вазири «LG CNS» вице-президенти билан учрашди\nАКТ вазири «LG CNS» вице-президенти билан...\n22.06.2018 17:39 0 3938\nЎзбекистон Республикаси ахборот технологиялари ва коммуникацияларини ривожлантириш вазири Азим Ахмедхаджаев Кореянинг «LG CNS» компанияси вице-президенти Жонг Вун Юл билан учрашди. Бу ҳақда вазирлик ахборот хизмати хабар берди.\nУчрашувда томонлар мамлакатимизда амалга оширилаётган ислоҳотлар жараёнида Ўзбекистон ахборот технологиялари бозорининг бугунги ҳолати юзасидан фикр алмашдилар. Шунингдек, «LG CNS Uzbekistan» қўшма корхонаси фаолиятини қўллаб-қувватлаш ҳамда «LG CNS» компанияси имкониятлари ва тажрибасидан фойдаланиш, ўзаро манфаатли ҳамкорлик масалалари муҳокама қилинди.\nЭслатиб ўтамиз, 1987 йилда ташкил этилган «LG CNS» компанияси «LG Group»нинг шўъба корхонаси ҳисобланади. Ҳозирги кунда компания Жанубий Кореядаги энг йирик тизим интегратори ва мамлакатда электрон ҳукумат ташаббусларини илгари сурувчи локомотив ҳисобланади. Бундан ташқари, Корея электрон ҳукуматида ахборот тизимлари ва дастурий таъминотни жорий қилиш бўйича ишларнинг 60 фоиздан зиёди «LG CNS» ҳиссасига тўғри келади.\nКомпания, шунингдек, ахборот технологиялари соҳасида, хусусан консалтинг, тизим интеграцияси, тармоқ интеграцияси, бизнес жараёнлар ва ахборот технологиялари аутсорсинги каби йўналишларда хизмат кўрсатади. «LG CNS Uzbekistan» қўшма корхонаси Ўзбекистонда реал иқтисодиёт ва электрон ҳукумат учун ахборот тизимлари ва дастурий таъминот маҳсулотларини ишлаб чиқиш учун 2014 йилда ташкил этилган.\nЖанубий Корея учрашув АКТ вазири Азим Ахмедхаджаев\nТехнология 17/04, 17:18\nАКТ вазири: «2018 йилда интернет-канал ўтказувчанлик қобилияти 1,2 терабитгача ошади»


ОФК кубоги финали олдидан Рўзиқул Бердиев жамоасининг мақсади ва рақиб борасида қандай фикр билдирди? - Darakchi\nОФК кубоги финали олдидан Рўзиқул Бердиев жамоасининг мақсади ва рақиб борасида қандай фикр билдирди?\nСПОРТ 04.11.2021, 20:56\nТеглар: Насаф, Рўзиқул Бердиев\nОФК Кубоги-2021 финал учрашуви олдидан матбуот анжумани бўлиб ўтди. Унда “Насаф” жамоаси устози Рўзиқул Бердиев ва жамоа етакчиларидан бири Умар Эшмуродов иштирок этишди.\n- Эртага бизни финал кутяпти. Иккала жамоа ҳам финалга осонликча етиб келмади. Шу сабабли иккала жамоа ҳам борини бериб майдонда ҳаракат қилади.\nРақиб жамоани яхши ўргандик. Рақиб – жуда шаклланган жамоа. Таркибида маҳоратли футболчилари кўп. Анча тартибли ўйнайди. Йигитларга рақиб тўғрисида тўлиқ маълумот беришга ҳаракат қилдик.\nБалки иссиқ об-ҳаво бироз қийинчилик туғдириши мумкин, лекин бу баҳона бўла олмайди. Қандай қийинчилик бўлса-да биз финал учрашувида жуда яхши ўйнаган ҳолда асосий мақсадимизга етишга ҳаракат қиламиз.\nФинал – битта ўйиндан иборат. Тўғри, мусобақа тўпурари, ассистлар етакчилари, кўп гол урилганлиги каби рақамлар ва статистикалар биз тарафимиздадир. Лекин олдинги ўйинлар натижаларини унутган ҳолда бор эътиборни олдиндаги ҳал қилувчи баҳсга қаратамиз.\n- Эртага мухлисларимизни, халқимизни чиройли ғалаба билан хурсанд қилиш учун майдонга тушамиз ва боримизни берамиз.\nРўзиқул Бердиев 2021 йилнинг энг яхши мураббийи деб топилди\nЖурналистлар ўртасида ўтказилган сўровномага кўра, “Насаф” клуби бош мураббийи Рўзиқул Бердиев “Йилнинг энг яхши мураббийи” совринига муносиб деб топилди. Бу ҳақда Ўзбекистон футбол ассоциацияси матбуот...


«Пахтакор» ўйинида яна ҳакамлар мавзуси, Фарғонада пенальтилар, Олмалиқда эса голлар ёмғири – Суперлигада тур якунлари\nСпорт 20:30 / 08.04.2019 17334\n4-7 апрель кунлари Ўзбекистон Суперлигасида 3-тур ўйинлари ўтказилди. Бу тур давомида футбол мухлислари кўплаб қизиқарли ўйинларга гувоҳ бўлишди. «Пахтакор» яна ғалаба қозонди ва турнир жадвалидаги пешқадамликни давом эттирди. «Бунёдкор» эса учинчи уринишда ғалаба қозониб, очколар ҳисобини очди. Қуйида турнинг энг қизиқарли воқеаларини эслаймиз.\n«Пахтакор» ва ҳакамлар мавзуси\n3-турнинг марказий баҳси Тошкентда ўтказилди. «Пахтакор» ўз майдонида «Насаф»ни қабул қилди. Бу жамоалар иштирокидаги ўйинлар доим қизиқарли кечган. «Насаф» ўтган мавсумларда кўплаб етакчиларини бошқа клубларга кузатганига қарамай, Рўзиқул Бердиев яна рақобатбардош жамоа туза олди. «Сўғдиёна»га қарши тотал устунликдаги ғалабадан сўнг «Насаф» Тошкентдаги катта ўйинда ҳам «Пахтакор»га жиддий қаршилик кўрсатиши кутилганди.\nАмалда шундай бўлди ҳам. «Пахтакор» жуда кучли таркибга эга бўлса ҳам, асосан 23 ёшгача бўлган футболчилардан иборат «Насаф» Шота Арвеладзе жамоасига жиддий қаршилик кўрсатди. «Пахтакор» ва ҳакамлар мавзуси анчадан буён эсланмаётганди. Қолаверса, жорий мавсумда «шерлар» ҳар доимгидан кучли кўрина бошлади. Бироқ 3-турга келиб яна «Пахтакор» ва ҳакамлар мавзуси «очиқ деб эълон қилинди».\nЎйинни бошқариб борган Азиз Асимов аввалига йўқ жойдан «Пахтакор» дарвозасига пенальти белгилади. 10-дақиқа ўтиб бораётганда Жалолиддин Машарипов чап қанотдан олдинга борди ва тўпни жарима майдончасига узатди. Тўп ҳимоячи Ғолиб Ғайбуллаевга тегиб, майдонни тарк этди. «Насаф» футболчилари хотиржам бурчак тўпи тепилишига тайёрланаётган бир вақтда Асимов тўп ҳимоячининг қўлига тўп текканини қайд этиб, «Насаф» дарвозасига пенальти белгилади.\nВаҳоланки, тўп Ғайбуллаевнинг қўлига эмас, қорнига текканди. Championat.asia сайти ўша ҳолатда тўп футболчининг қорнига текканини исботлайдиган видеони ҳам эълон қилди.\nБу вазиятда тўп қўлга тегмаганини билиш учун одам минг йилдан буён ҳакамлик қилаётган ва мультфильмлардаги суперқаҳрамонлар каби кўзга эга бўлиши шарт эмас. Шунчаки оддий физика қонунларидан хабардор бўлса кифоя.\n«Пахтакор»нинг иккинчи голи ҳам можароли бўлди. Бироқ Кримецнинг голида тўп чиндан ҳам «Насаф» ҳимоячисидан Кримецга боргандек кўринди. Шу сабаб иккинчи гол «тоза» урилди, деган хулоса ўринлироқ.\nХуллас, «Пахтакор» яна ҳакамлар «иштироки»да ғалаба қозонди. Асимов «Пахтакор» иштирокидаги навбатдаги ўйинда қўпол хатога йўл қўйди. «Бунёдкор» билан ўйинда ҳам Камолиддин Тожиев яққол офсайддан гол урганини эсласангиз керак. Ўша ўйинда ҳам ҳакам Азиз Асимов эди...\nБешта гол урган ва «Роналдуга голни нишонлаши ўргатган» Полвонов\nОлмалиқнинг ОКМК жамоаси мавсумни ёмон бошлади. Ўз майдонида «Бухоро» билан 0:0 ўйнаган олмалиқликлар иккинчи турда «Қизилқум»га 1:3 ҳисобида мағлуб бўлишди. Осиё Чемпионлар Лигаси ҳамда Ўзбекистон Суперкубогидаги муваффақиятсизликлар Миржалол Қосимовнинг жаҳлини чиқаргани аниқ. Чунки Қосимов мағлубиятларга кўниб кетадиган мураббий эмас.\nОКМК 3-турда «Қўқон-1912»ни қабул қилиб, ўта йирик ҳисобда ғалаба қозонди – 7:1. Бу эса олмалиқликларнинг ўйинга қандай кайфиятда тушганини кўрсатади. Ўйинда тажрибали ҳужумчи Зафар Полвонов оз эмас, кўп эмас, бешта гол урди. Бунақаси ўзбек футболида 2006 йилдан буён бўлмаганди. Полвонов голини Криштиану Роналду услубида нишонлади. Бу борада Қосимов ҳазиллашиб, шундай деди: «Роналду голни бундай нишонлашни Зафардан ўрганган». Полвонов бир ўйиндаёқ Суперлига тўпурарлар рўйхатида биринчи ўринга чиқиб олди.\nБир ўйинда 4та пенальти ва Абрамовнинг илк ғалабаси\nВадим Абрамовнинг мураббийликка қайтгани мухлисларни хурсанд қилди. Чунки бу мураббий миллий терма жамоадаги фаолияти сабаб кўпчиликнинг ҳурматини қозонган. Уни пароканда бўлиб кетган «Бунёдкор» кутиб турганди. Жамоада раҳбарият ўзгарган, кўпдан-кўп қарзлар, легионерлар билан мууммолар, тайин стадион йўқ, етакчилар кетган. Аммо Абрамов «Бунёдкор»нинг ёш футболчилари билан яхши жамоа туза олди.\nСуперлиганинг дастлабки икки турида мағлуб бўлган «қалдирғочлар» устози жамоа тезроқ ғалаба қозониши керак эканини айтганди. 3-турда «Бунёдкор» жиддий ўйинда майдонга тушди. Абрамов жамоаси Фарғонада «Навбаҳор» билан ўйнади. Турнинг энг қувноқ ўйинида расмий меҳмон мақомидаги жамоа 3:2 ҳисобида ғалаба қозонди.\nБу ўйинни мухлислар 4та пенальти белгилангани билан эслаб қолишади. Илгиз Танташев ҳар икки жамоани ҳам «хафа қилмай» жамоаларнинг дарвозасига иккитадан, жами тўртта пенальти белгилади. Хуршид Ғиёсов иккита пенальтидан ҳам гол урди, «Навбаҳор» ҳужумчиси Александр Касян эса битта пенальтидан аниқ фойдаланиб, иккичисида хато қилди, унинг зарбасини Мурод Зуҳуров бартараф этди.\nТанташев пенальтиларни жуда кичик контактлар учун ҳам белгилагани эътиборни тортди. Ҳакам ҳар икки жамоа учун ҳам тенг миқдорда пенальти белгилаганига қарамай, ўйин охирида «Истиқлол» стадионига йиғилган мухлисларнинг «ширин сўзлари» билан «сийланди».\nФарғонада кечган баҳсда «қалдирғочлар» ҳақли ғалабага эришди. Буни Андрей Канчельскис ҳам тасдиқлади: «Биз рақибни менсимадик ва мағлуб бўлдик». Энди «Бунёдкор»ни менсимаслик керак эмаслигини билиб олишди. Чунки бу жамоанинг 17 ёшли футболчилари ҳам гол уришмоқда.\nВадим Абрамов ўйиндаги пенальтилар бўйича муносабат билдириб ўтди: «Мен майдонда туриб кузатдим, вазиятни тўлиқ кўрмасдан ҳозир бир нарса дейишим қийин. Агар пенальтига тортадиган вазият бўлса, тўртта эмас олтита ҳам белгилаш мумкин. Асосийси, ўша вазият ҳақиқатдан ҳам пенальти белгиланиши учун асос бўлиши керак».\n«Сурхон» дадил одимламоқда\n15 йилдан сўнг юқори дивизионга қайтган «Сурхон» дастлабки икки турда ҳам ёмон таассурот қолдирмаганди. 3-турда Микляев шогирдлари Жиззахда «Сўғдиёна» меҳмони бўлишди. Таркибида яхши футболчилар жамланган термизликлар ярим соатнинг ўзида ўйин тақдирини ҳал қилиб қўйишди. Шавкат Саломов иккита, Шерзод Ҳакимов битта гол уриб, ҳисобни 3:0 кўринишига келтиришди.\nАйниқса, Шавкат Саломовнинг биринчи голи жуда чиройли чиқди. Бу ғалабадан сўнг «Сурхон» очколари сонини 7тага етказиб, турнир жадвалида иккинчи ўринга чиқиб олди. 4-турда етакчи «Пахтакор» айнан «Сурхон» меҳмони бўлади ва бу ўйин жуда қизиқари кечиши кафолатланган.\n3-тур ўйинларидан сўнг икки жамоа мураббийи истеъфо ҳақида гапирди. «Қўқон-1912» Олмалиқда 7та гол ўтказиб юборгач, жамоа мураббийи Нўъмон Ҳасанов раҳбарият олдида бирор вариант бўлса, истеъфога чиқишга тайёрлигини айтди. Ҳасанов матбуот анжуманида жуда тушкун ҳолатда бўлгани бу гапларни шунчаки айтмаганини билдиради. Балки, Ҳасанов тез орада истеъфога ҳам чиқар, балки унга имкон берилар.\nБу турда «Сўғдиёна» ҳам йирик ҳисобда мағлуб бўлди. «Сурхон»га қарши ўйиндан сўнг жиззахликлар бош мураббийи Сергей Лушчан ҳам истеъфо ҳақида гапирди. Бироқ «Сўғдиёна» уни ишдан бўшатгани ҳақида расман маълумот бергани йўқ.\nАгар «Сўғдиёна» Лушчанни истеъфога чиқарса ҳам, ўз майдонида «Сурхон»дан, меҳмонда «Насаф»дан учралган жорий мавсумдаги мағлубиятлар сабаб истеъфога чиқармайди. Клуб Лушчанга ўтган мавсумдан буён имкон бериб келмоқда ва жамоа аутсайдерлар қаторидан чиқиб кета олмаяпти.\nҲафта ғалабаси. «Динамо» 90+3-дақиқада 3 очкони илиб кетди\n3-турда Самарқанднинг «Динамо» клуби мавсумдаги илк ғалабасини қўлга киритди. Ўз майдонида Бекободнинг «Металлург» жамоасини қабул қилган самарқандликлар 90+3-дақиқада ғалабани илиб кетишди. «Динамо» ярим ҳимоячиси Ихтиёр Тошпўлатовнинг голига бекободликлар сафида Музаффар Музаффаров жавоб берганди. Ўйинда 1:1 ҳисоби сақланиб қоладигандек кўринган бир вақтда «Динамо» ҳимоячиси Миркомил Локаев жамоасига ғалаба келтирди.\nЎнг қанот ҳимоясида ўйновчи Локаев бўйи баланд футболчи эмас. Шундай бўлса-да, 90+3-дақиқада у жарима майдончаси чизиғида, дарвозадан 16 метр масофада туриб тўпни дарвоза тўрига жойлади. Бу вазиятда бекободликлар посбони Зафар Сафоев сирпаниб кетганди.\nҲафта қаҳрамони – Зафар Полвонов\nЎтган икки турда легионер футболчилар Драган Черан ҳамда Элгужа Григалашвиллини ҳафтанинг энг яхши футболчси деб топгандик. Бу турда эса маҳаллий футболчини бу номга муносиб кўрдик. Бир ўйинда 5та гол урган Зафар Полвонов шубҳасиз, энг яхши бўлишга муносиб эди. 12 йилдан буён ўзбек футболида бу ишни эплаган футболчи топилмаганди.\nМиллий терма жамоа мураббийлари доим бизда яхши ҳужумчи кўп эмаслигини айтишган. Масалан, Купер Осиё Кубогига биттагина номинал ҳужумчи билан борди. Жаноб Купер энди ОКМКнинг ўйинларини эътибор билан кузатса ҳам зарар қилмайди. Ахир бизда ҳар куни ҳам битта ўйинда 5та гол урадиган футболчи чиқавермайди-ку...\n11:00 / 22.05.2020 65889


Болажонлар учун таомнома\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Болажонлар учун таомнома\t09:25, 19 октябрь\tҚувноқ асаларилар\nҚайнатилган картошкани эзиб, 2 ош қошиқ сметана, 3 ош қошиқ қирғичдан ўтказилган пишлоқ ва туз билан аралаштиринг. Сўнг суратдагидек шакл беринг. Бақлажон пўстини юпқа арчиб, асалари чизиқларини ҳосил қиласиз.\nХамири: уваланувчи хамир рецепти. Ичига: қайнатилган гўшт ёки колбаса, помидор ва пишлоқ. Ўртача айлана шаклда ёйилган хамирга парракланган гўшт (ёки колбаса), помидор солиб, қирғичдан чиқарилган пишлоқ сепилади.\nНон бўлакларини қуруқ товада қизартириб олинг. Иккинчи тарафини ўгиргач, ичига бир дона тухум чақилади. Устига яна бир бўлак нон қўйинг.\nОдатдагидек қуймоқ хамирини тайёрланг-да, уч қисмга ажратинг. Бирига қизил лавлаги, иккинчисига сабзи ва учинчисига қизил+сариқ ранглар аралашмасини қўшинг. Рангли қуймоқларни пишириб олгач, ичига творог ёки сметана солиб, ўраб чиқасиз.


Эркак киши қиз деб танишган одами йигит бўлиб чиқди (видео) - UzNews.uz\n24 апрель 2019 г.\nЭркак киши қиз деб танишган одами йигит бўлиб чиқди (видео)\nЭркак «Одноклассники» ижтимоий тармоғида қиз билан танишган. «Юзма-юз» учрашув белгиланганидан сўнг, уни йигит кутиб олган.\nФарғонада ички ишлар органлари ходимлари товламачилик қилган фуқароларни қўлга олди, деб хабар бермоқда Semivli телеканали.\nЭркак «Одноклассники» ижтимоий тармоғида қиз билан танишган. «Юзма-юз» учрашув белгиланганидан сўнг, уни йигит кутиб олган. Товламачилар унинг ишқий ёзишмаларини тарқатиб юбориш билан қўрқитиб, ундан телефонини олиб қўйишган.\nБир қанча вақтдан кейин жабрланувчи «Одноклассники»да яна бир қиз билан танишган. Учрашувда уни яна ўша йигитлар кутиб олишган. Бу сафар улар фуқародан 800 минг сўм миқдорида пул талаб қилишган.\nБу сафар жабрланувчи ички ишлар органларига мурожаат қилган. Тезкор тадбирлар натижасида товламачилар қўлга олинган.\nБуям "Талант" бир марта эмас икки маротаба битта тузокка тушиш.\nЯпония выделит Узбекистану $1,9 млн на поддержку ответных мер против COVID-19\n1 июня, 14:21\nГоскомстат: почти треть населения Узбекистана – дети\n1 июня, 12:46\nВ крупном ДТП с двумя погибшими Lacetti разломало до неузнаваемости — фото\n1 июня, 12:28\nСамарқанд ва Тошкент вилоятларида карантин чекловлари юмшатилди\n1 июнь, 13:13\nLacetti'ни билиб бўлмайдиган даражага олиб келган йирик ЙТҲда икки киши ҳалок бўлди — фото\n1 июнь, 12:29\nМактаб ўқувчилари ёзги таътил вақтида нима билан шуғулланишлари мумкин?\n1 июнь, 11:02\nМБ валюталарнинг янги курсини белгилади: доллар нархи ошишда давом этмоқда\n1 июнь, 10:52\nЎзбекистонда COVID-19 билан касалланганлар сони 3662 нафарга етди\n1 июнь, 10:05


"Баҳорнинг ўн етти лаҳзаси" китоби, Юлиан Семёнов\n1945 йил баҳор фасли. Улуғ Ватан урушининг охирги кунлари. Фашизм ўлим ёқасида ётибди, аммо кураш тугаганича йўқ. Даҳшатли, шиддатли кураш ҳали давом этмоқда. Гитлерчилар Германиясининг сўнгги кунлари. Ушбу романда ана шундай вазиятда душман уясида иш кўрган совет разведкачиси Максим Исаев ҳақида ҳикоя қилинади. Совет разведкачиси зиммасига юкланган вазифа — фашистларнинг ғарб мамлакатлари бошлиқлари билан сепарат сулҳ тузишга уринишларини фош этиш ва барбод қилишдан иборат бўлиб, бу вазифани у шараф билан бажаради.\nМуҳаммад Кабир Умар\nМинг қуёш шуъласи\nШўродан қолган одамлар\nВадуд Маҳмуд. Танланган асарлар\nБахорнинг ун етти лахзаси


Тожикистон 1 млрд доллар миқдорида кредит жалб этишни режалаштирмоқда\nТожикистон ҳукумати келаси уч йил ичида қиймати 1 млрд долларга тенг ташқи кредитларни жалб этиш ниятида. Мамлакат ташқи қарзининг умумий суммаси 2,9 миллиардни ёки ялпи ички маҳсулотнинг 35,9 фоизини ташкил этади.\nАгар ушбу суммани аҳоли жон бошига тақсимлаганда, ўртача киши бошига 318 доллардан қарздорлик тўғри келади.\nТожикистон ҳукумати янги “Тожикистон Республикасининг 2020-2022 йиллардаги давлат ташқи қарзлари дастури”ни маъқуллади. 18 ноябр куни нусхаси Озодлик радиосининг ихтиёрига келиб тушган ҳужжатга кўра, Тожикистон расмийлари 2020 йилда 220 миллион доллар, 2021 йилда 336 млн доллар, 2022 йилда 365.31 млн доллар ташқи кредитлар жалб этишга чоғланмоқда. Давлат ташқи қарзлари дастури президент Эмомали Раҳмон томонидан имзоланган.\nҲужжатда Тожикистон кредит сўрамоқчи бўлаётган мамлакатлар ва халқаро ташкилотлар кўрсатилмаган. Бир неча узоқ йиллар мобайнида Тожикистоннинг энг катта кредитори Хитой бўлиб қолмоқда. Иккинчи ярим йиллик бошида давлат инвестицион лойиҳаларини амалга ошириш учун Тожикистон томонидан жалб этилган Хитой кредитларининг умумий ҳажми 1 млрд. 525 миллион долларни ташкил этади. Хабар берилишича, Тожикистон мажбуриятларининг катта қисми – бу “боғланган” кредитлар бўйича давлат қарздорлигидир. Маблағлар, ҳукумат фикрича, инфратузилмавий лойиҳаларга, мамлакат иқтисодиётини ривожлантиришга сарфланмоқда.\nКредит эвазига Тожикистон товарларни импорт қилишга, конлар устидан назоратни беришга, бошқа, кўпинча мамлакат учун номақбул келишувлар шартларини бажарига мажбур. ХХР кредитларининг кўпчилиги у ёки бу даражада тоғ-кон саноати билан боғлиқ.\nЭкспертларнинг таъкидлашича, стратегик муҳим тармоқларга тўғридан-тўғри сармоялар ҳажмининг ўсиб бориши Тожикистоннинг қудратли қўшнисидан қарамликка олиб келиши мумкин.\nБироқ Тожикистон молия вазири Файзиддин Каххорзода йил бошида Душанбеда ўтказилган матбуот анжуманида Хитойнинг Тожикистон ташқи қарзидаги улушига тўхталар экан, ҳукумат бу йўналишда барча мамлакатлар билан бирга ишлашдан манфаатдорлигини айтган эди. «Биз очиқ эшиклар сиёсатини олиб бораяпмиз, бу молиявий ресурсларни жалб этиш масаласига ҳам тегишли. Хитой ёки бошқа мамлакат бўладими, биз стратегик мақсадларимизга эришиш йўлида имтиёзли тартибларда ажратиладиган маблағларни жалб этишдан манфаатдормиз», - дейди Тожикистон Молия вазири.\n2019 йил бошида Жаҳон банки иқтисодчилари ўрта муддатли истиқболда Тожикистонга тўғридан-тўғри хорижий сармоялар оқими паст даражада бўлишини ва капитал оқими тезлашишини башорат қилган эдилар. «Умумий ишчанлик муҳити саҳнида номақбул таъсир сабабли тўғридан-тўғри хорижий сармоялар ҳажми пастлигича қолади», дейилган эди Жаҳон банкининг Тожикистондаги вазият бўйича баёнотида.\nЭслатиб ўтамиз, 2009 йилги “ёлғон маълумот бериш” ва “Халқаро валюта жамғармасининг кредитларидан мақсадсиз фойдаланиш” билан боғлиқ жанжаллардан кейин Тожикистон ҳозирча бу молиявий ташкилот янги дастурларининг маъқулланишига эришолмади. Деярли 10 йилдан бери мамлакат ХВФ кредит ва грантларини олиш масаласида рад жавобини олмоқда.


Фоторепортаж: Маҳорат синови\nЎзбекистон мудофаасига кўмаклашувчи "Ватанпарвар" ташкилоти Наманган вилояти кенгаши тасарруфидаги Наманган автомобиль мактаби базасида ўқ отиш бўйича вилоят биринчилиги мусобақалари якунланди.\nҚачонлардир башорат тарзида айтилган “дунёни ахборот бошқаради”, деган гап бугун ҳақиқатга айланди\nЗамонавий ахборот-коммуникация технологиялари шиддатли тараққий этиши баробарида бу ҳақиқат жаҳон тамаддуни истиқболини белгилайдиган стратегик аҳамият касб эта бошлади.\n21 февраль куни кутилаётган об-ҳаво маълумоти\nРеспублика Гидрометеорология марказининг хабар беришича, 21 февраль куни Тошкентда ҳаво ўзгариб туради, куннинг биринчи ярмида ёмғир ёғади. Ғарбдан эсаётган шамол ўз йўналишини ўзгартириб, шарқдан секундига 7-12 метр тезликда эсади. Кечаси 1-3, кундузи 8-10 даража илиқ бўлади.\n“Ўзбекистон почтаси” банк ва суғурта хизматларини кўрсатиши, хорижда алмашинув пунктлари очиши мумкин\n“Ўзбекистон почтаси” хорижлик маслаҳатчиларни жалб қилган ва халқаро тажрибани ўрганган ҳолда ислоҳ қилинади.\nИнсон зотининг бир-бирини пуллаши ҳақида гап кетса-ю, наҳотки бу оддий ҳол бўлса?\nОдам савдоси нима? Бу сўзларни эшитиш нега оддий ҳолга айланиб бормоқда?\nҚорақалпоғистон ёшларидан Президентга ташаккурнома\nПрезидентимиз Шавкат Мирзиёевнинг мамлакат парламентига қилган Мурожаатномасида белгиланган муҳим вазифа ва топшириқлар ижросини таъминлаш мақсадида, Қорақалпоғистон Республикаси молия вазирлигида Ёшлар иттифоқи аъзолари бўлган 55 нафар йигит ва қизлар молия вазирлигида ишга қабул қилиндик. Орамиздан 9 нафар ёшларга ишонч билдирилиб раҳбарлик лавозимига тайинланди.\nПиёдалар ўтиш йўллари энди сариқ рангга бўялади\nҚорақалпоғистон Республикаси Ички ишлар вазирлиги йўл ҳаракати хавфсизлиги бошқармасидан маълум қилишларича, Нукус шаҳридаги пиёдалар ўтиш йўллари энди сариқ рангга бўялади.\nФотообъектда замондош портрети\nЎзбекистон Бадиий академияси Тошкент Фотосуратлар уйида ташкил этилган навбатдаги кўргазма “Замондош портрети” деб номланди. Унда Бадиий ижодкорлар уюшмаси фоторассомлар шуъбаси аъзолари Владимир Жирнов, Владимир Соколов, Владимир Шлосбергнинг ижодий ишлари намойиш этилмоқда.\nФототанқид: "Тошкент марказий универмаги" автошоҳбекати автобусидаги ёзувга ўзингиз изоҳ беринг...\nЙўл-транспорт ҳодисасида 140 га яқин фуқаро жароҳатланди\nЎзбекистон Республикаси Ички ишлар вазирлиги Йўл ҳаракати хавфсизлиги бош бошқармасининг матбуот хизмати хабарига кўра, 12-18 февраль кунлари республика автомобиль йўлларида 134 йўл-транспорт ҳодисаси содир этилган. Уларда 139 нафар фуқаро турли даражада тан жароҳати олган.\nСайёр суд яраштириб қўйди\n2018 йил 24 январь куни Наманган шаҳри Марғилон кўчасида йўл четида турган “Lasetti” автомашинаси ёнидан ўтиб кетаётган С.Н. исмли ўсмир йигитнинг нигоҳи машина олд ўриндиғида турган қўл телефонига тушди. Йигитча шайтон васвасасига эрк бериб, шундай қимматбаҳо телефонга эга бўлгиси келди.\nНима учун оддий қўшиқ шинавандалари белгиланган нархда кассадан чипта сотиб ололмайди?\n45 000 сўм (белгиланган нарх) — 100 000 сўм (қўлда), 50 000 сўм (белгиланган нарх)— 120 минг сўм (қўлда).\nЎз вазифасига юзаки ёндашган 5 нафар тиббиёт ходимига нисбатан қатъий чора кўрилди\nСоғлиқни сақлаш вазирлиги Ахборот хизматининг маълум қилишича, Наманган вилояти бирламчи тиббий-санитария хизмати бўйича ўтказилган ўрганишлар натижасида вилоятнинг Косонсой туманида ўз вазифасига юзаки ёндашиб, бугуннинг талаби ва аҳоли эҳтиёжларини ҳис қилмай ишлаётган тиббиёт ходимлари ҳам борлиги маълум бўлди.\nАёзқалъа ўтмишга саёҳатга чорлайди\nСиз 2000 ёки 1000 йил аввалги даврларга тушиб қолишни истайсизми? Балки, вақт машинаси тўғрисида орзу қиларсиз? Ушбу орзуларингиз ушалишини хоҳласангиз, Қорақалпоғистон Республикаси Беруний тумани ҳудудида жойлашган қадимий ва ўрта асрлар ёдгорлиги – Аёзқалъа қўрғонига ташриф буюришни маслаҳат берамиз.\nҲиндистоннинг "Fortes" клиникаси шифокорлари Наманган шаҳрида аҳолини тиббий кўрикдан ўтказди.\nҚишлоқ хонадонларида ҳам иссиқ сув таъминотини яратиш мумкинми?\n“Techno future” масъулияти чекланган жамияти шаклидаги қўшма корхона томонидан таклиф этилаётган қуёш энергиясидан фойдаланиб, сувни иситиб берувчи қурилмадан исталган шароитда фойдаланиш мумкин.\nФанга номаълум ўсимлик турини кашф этган академик\nЎзбекистон Республикаси Фанлар академияси Ботаника институти директори, академик Комилжон Тожибоев Наманган вилоятидаги ўқув муассасаларида ўқувчи ва талабалар билан учрашувлар ўтказмоқда.


Кандид- Б крем\n15 мг алюминий тубаларда ва илова-варақа картон ўрамда\nФаол моддалар: Клотримазол - 1%, Бехлорметазон дипропионат -0,025%\nКандид Б креми қуйидаги замбуруғли инфекцияларда ва энзиматоз бузилишларида: Tinea Capitis, Tinea Corporis, Tinea Barbae, Tinea Cruris, Tinea Manum, Tinea Ungulum, Tinea Pedis, Tinea Vensicolor, Erythraplasma, Vulvo-vaginal Candidasis, Candidal Nappy Rash, Candidal Paronychia қўлланади.\nОлдиндан тозаланган ва қуритилган юзага суртилади. Бошнинг сочли қисмига Кандид Б креми яхши контакт учун сочи олинганидан кейин шикастланган юзага қўйилади. Кунига 2-3 марта суртилади. Кандид Б креми энзиматоз белгиларини назорат қилинганидан кейин тарқалиш билан асоратланган бирламчи замбуруғли инфекциянинг қўшимча давосига киритилади. Сезувчанлик. Кандид Б креми яхши ўзлаштирилади.\nТаъсирланишни пайдо бўлиши стероидларни катта юзаларга боғлов ва боғловсиз ишлатилган стероидни тизимили сўрилишининг натижаси ҳисобланади ва уни шифокор томонидан кузатилиши керак. Боғлов қўйилганида миллиария, фолкулитлар ёки пиодермиялар кузатилиши мумкин. Стероидлар қўлланганида локал атрофия ва стриа кузатилиши мумкин. ҳомиладорларда маҳаллий стероидлар қўлланганида ножўя самаралари аниқланмаган. Шунга қарамасдан препаратни ҳомиладорлик вақтида катта миқдорда ва узоқ вақт қўллаш тавсия қилинмайди.\nПрепаратни тери туберкулёзида, оддий учуқда, қизамиқда, терининг сифилик шикастланиши ва ингридиентларига ўта юқори сезувчанликда ишлатиш ҳамда кўз ва қулоқ касалликларида қўллаш мумкин эмас.


Россия Давлат Думаси бугун Москванинг Лубянко майдонида Дзержинский ҳайкалини қайта тиклаш масаласини кўриб чиқади.\nҲайкалнинг қайта жойига қўйилишига кўплаб партиялар қарши чиқишмоқда. Либерал демократлар етакчиси Лубянко майдонига Андропов ҳайкалини қўйишни таклиф этди. Москва мэри Юрий Лужков Совет КГБсининг отаси Фэликс Дзержинский ҳайкалини қайтариб жойига қўйиш таклифи билан чиққан эди. Дзэржинский асос солган ташкилот КГБ узоқ йиллар давомида революция мухолифларини, кейинчалик эса ўзгача фикрловчиларни таъқиб этиш билан шуғулланиб келди. КГБ бош қароргоҳи рўпарасида жойлашган Лубянка майдонидаги Дзэржинскийга қўйилган ҳайкал 1991 йилнинг августида хунтага қарши чиққан минглаб намойишчилар тарафидан олиб ташланган эди. Бугун ҳам Лубянкода Дзэржинский ҳайкалининг қайта тикланишига қарши норозилик намоишлари бўлиши кутилмоқда.


Европа парламенти ўзбек текстил битимини маъқуллади - BBC O'zbek\nЕвропа парламенти ўзбек текстил битимини маъқуллади\nФото муаллифлик ҳуқуқи European parliament\nImage caption Европарламентга кўра, Ўзбекистон болалар меҳнатига "деярли тўла барҳам берган"\nЕвропа парламенти депутатлари Ўзбекистон билан тўқимачилик маҳсулотлари савдосига доир битимни маъқуллаб овоз берганлар.\nЧоршанба кунги овоз беришда Ўзбекистоннинг "болалар меҳнатига чек қўйиш йўлида қўйган қадамлари" эътиборга олинган.\nАйни пайтда Европарламент депутатлари ўзбек ҳукуматини мажбурий меҳнатнинг барча кўринишлари, жумладан, талабалар ва бюджет ходимларининг пахта йиғим-теримига жалб этилишига чек қўйишга чақиришган.\nРезолюция Ўзбекистон ва Европа Иттифоқи ўртасида 1999 йилда имзоланган Шериклик ва Ҳамкорлик Битимига тўқимачилик саноати маҳсулотларини ҳам киритишни назарда тутади.\nРезолюция лойиҳасини маъқуллаб 564 депутат овоз берган, 100 киши қарши ва 41 депутат овоз беришдан тийилган.\nЕвропа парламенти депутатлари Ўзбекистон ҳукумати охирги уч йилда Халқаро Меҳнат Ташкилоти билан биргаликда болалар меҳнатига "деярли тўла барҳам берганлиги"ни олқишловчи қонун кучига эга бўлмаган алоҳида резолюцияни ҳам қабул қилганлар.\nЕвропа парламенти Ўзбекистондаги вазиятни яқиндан кузатишда давом этиши ва агар ўзбек ҳукумати ўз зиммасига олган мажбуриятларни бажармай қўйса, ЕИ Коммиссияси ва Кенгашидан расмий Тошкент билан битимни тўхтатишни сўраши ҳақида огоҳлантирган.\nЕвропа Парламенти айнан Ўзбекистон пахта саноатидаги болалар ва мажбурий меҳнатга оид даъволар сабаб, 2011 йилда бу келишувнинг тақдирини савол остида қолдирган.\nImage caption Фаолларга кўра, бу йил ҳам Ўзбекистонда юз минглаб одам пахтага мажбуран сафарбар қилинган\nЧоршанба кунги овоз бериш натижалари Европа Парламенти айни қарорининг бекор бўлганини англатади.\nБолалар меҳнати ва замонавий қулликка қарши курашувчи халқаро ташкилотлар Европа Иттифоқини Ўзбекистон билан битимни маъқулламасликка чақириб келишган.\nИнсон ҳуқуқлари бўйича HRW ташкилоти ўтган ой Европа Парламентидан мазкур битимни рад этишни сўраган.\n"Тўқимачиликка доир икки томон ўртасида протокол қабул қилиниши - Европа Иттифоқининг ташқи сиёсати асосларига зиддир. Бу Ўзбекистон ҳукумати томонидан мамлакат бўйлаб халқни мажбурий меҳнатга дучор қилиб келаётганига кўз юмиш бўлади", дейилган ташкилотнинг мурожаатида.\nAnti-Slavery International, Марказий Осиёда Инсон ҳуқуқлари ассоциацияси, Cotton Campaign, Human Rights Watch, Инсон ҳуқуқларига доир Ўзбек-Олмон форуми тўплаган маълумотларга кўра, 2016 йилда Ўзбекистон юз минглаб аҳолини пахта теримига мажбуран сафарбар қилган.


Томорқангизга нима экдингиз, биродар? - zarnews.uz\nТоморқангизга нима экдингиз, биродар?\nПрезидентимиз ердан, хусусан, томорқадан оқилона фойдаланиш ҳақида кўп бора такрорламоқда. Хўш, нега? Бунинг замирида сизу бизни бугунгидан-да тўқ ҳамда фаровон яшашимиз, озиқ-овқат хавфсизлигини таъминлаб, хориж маҳсулотларига кўз тикмасдан, балки экспортни кўпайтириш, даромадни ошириш, одамларимизнинг бугунидан рози бўлиб ҳаёт кечириши ётибди.\nДемак, бебаҳо бойлик саналган томорқадан унумли фойдаланиш лозим. Зеро, “Олма пиш, оғзимга туш” қабилида кун кечирадиган пайт эмас. Бир парча еримиз бўлса ҳам унга кўпроқ фойда келтирадиган, мўл ва харидоргир ҳосил берадиган экин экиш зарур.\nПахтачи тумани томорқачилари экин майдонларидан самарали фойдаланиш бўйича ўзига хос тажрибага эга. Буни Наҳрипай маҳалласида амалга оширилаётган ишлар мисолида яққол кўриш мумкин.\nУлаш Шомуродов хонадонида бундан уч-тўрт йил аввал синов тариқасида 4 сотихли иссиқхона ташкил этилган эди. Унда турли хил манзарали гуллар етиштиришнинг ҳадисини олган хонадон аҳли ҳозирда йилига 40 миллион сўм атрофида даромад олмоқда. Асқар Жиянов хонадонида эса иссиқхонада қулупнай етиштириш йўлга қўйилган. Айни кунларда бозорга маҳсулот етказиб бериш эвазига хонадон аҳли яхшигина фойда кўрмоқда.\nБахтиёр Соатов, Эгамберди Орипов хонадонида ҳар мавсумда кўп миқдорда помидор ва бодринг етиштирилмоқда. Илёс Соатов хонадонида эса тўқсонбости экинларидан яхши даромад олиш тизими шаклланган. Улар бир йилда 3-4 марта ҳосил олиб, 15 миллион сўмгача даромад қилмоқда экан.\nТоморқа – ҳар бир оиланинг хазина манбаи. Қолаверса, бир парча ернинг фарзандлар тарбиясидаги аҳамияти ҳақида ҳам унутмаслик керак. Аввало, томорқада инсон ҳалол меҳнатга ўрганади. Бир парча ерга меҳр беролмаган инсоннинг ҳаётга муносабати ҳам бундан яхшироқ бўлмаслиги мумкин. Томорқадан фойдаланиш маданияти қанча ошса, юртимизда турмуш маданияти ҳам шунча юксалади.\nФермер, деҳқон хўжаликлари ва томорқа ер эгалари Самарқанд вилояти кенгаши раиси ўринбосари.


Қашқадарёлик “қайта тирилган” Муҳаммаджон воқеаси: шифокорлар томони нима дейди?\n19:00 / 07.07.2017\nКуни-кеча Ўзбекистондаги интернет нашрларда Қашқадарё вилоятида содир бўлган шов-шувли воқеа – шифокорлар ёш болани жони узилди, деб онасига беришгани, болани уйга олиб кетишгани, уни дафн этиш маросимида бола “тирилгани” ҳақида мақола пайдо бўлди. Мақолада тилга олинган бемор боланинг яқинлари – унинг бувиси ва онаси бу вазиятга шифокорларни айблашган, уларнинг масъулиятсизлиги, сансоларлиги ва ўз касбини пухта билмаслигини важ этиб кўрсатишган.\nУшбу воқеа юзасидан Кун.uz мухбири Қашқадарё вилояти болалар кўп тармоқли тиббиёт маркази реанимация бўлим бошлиғи И.Рўзиев билан боғланди. Шифокор бизга қуйидагиларни сўзлаб берди:\n“2017 йилнинг 14 май куни туғилган бемор Рашидов Муҳаммад ВБКТТМ чақалоқлар реанимация бўлимига ўта оғир ҳолатда: «Ҳомила ичи инфекцияси, сепсис, этиологиясида Stafilokokkus aurius. Марказий нерв системасини перинатал зарарланиши, чақалоқлар гемолитик камқонлиги, ичаклар фалажи» ташхиси билан ётқизилди. Беморга керакли текширув ва даво муолажалари ўтказилди.\nКасаллик тарихидан маълум бўлишича, бола биринчи ҳомиладан биринчи фарзанд, қийналиб туғилган. Бемор боланинг ота-онасида ТОРЧ инфекция аниқланган. Шифохонага етгунча яшаш жойида поликлиника врачи назоратида бўлиб, эссенциали ва глюкоза олган”.\nШифокорнинг маълум қилишича, 2017 йилнинг 28 июнь куни Муҳаммадга «Ярали некротик энтраколит, ичаклар перфорацияси, перитонит» ташхиси қўйилади ва онаси ҳамда бувисига касалликнинг оғирлиги, ўтказиладиган операция хавфи тўғрисида тушинтирилади. Беморнинг онаси ва бувиси операцияга розилик тилхати беришади.\n“Операция вақтида беморнинг ичакларида тешилган некротик яралар, тарқалган нажасли перитонит аниқланиб, патологик ўзгаришлар бартараф қилинди”, деди шифокор И.Рўзиев.\nОперациядан кейинги Муҳаммадга “Ярали некротик гангреноз тотал энтероколит. Ичаклар яраларини перфорацияси тарқалган – йирингли - нажасли - фибринли перитонит. Илеостома операциядан кейинги ҳолат”, ташхиси қўйилади.\nШундан сўнг беморнинг онаси ва бувисига бажарилган операция ҳақида тушинтирилади. Ана шу ерда, кутилмаган воқеа юз беради. Беморнинг онаси ва бувиси “болани олиб кетамиз”, деб тилхат ёзишади ва 2017 йилнинг 28 июнь куни соат 19:40 да Муҳаммадни шифохонадан уйга олиб кетишади. Бироқ орадан икки соат ўтгач, болани ўта оғир аҳволда қайтариб олиб келишади ва реанимация бўлимига жойлаштиришади.\n“Раҳимов Муҳаммад айни дамда реанимация бўлимида даво муолажаларини олиб келмоқда”, деди И.Рўзиев.\nСоғлиқни сақлаш вазирлигининг расмий сайтида маълум қилишларича, охирги вақтларда беморда қўшимча равишда қорин таранглашиши, дам бўлиши, қориннинг катталашиши, ич келмаслиги, тана ҳароратининг кўтарилиши, қайт қилиш каби белгилар кузатилган.\nБундай вазиятда, албатта, оператив даво лозим бўлади. Аммо Муҳаммад Рашидовнинг аҳволи оғирлиги боис, операция катта хавф остида қилиниши бемор яқинларига тушунтирилган. 2017 йилнинг 28 июнь куни бемор Муҳаммад Рашидовнинг онаси тилхат асосида операцияга розилигини билдирган. Шу куннинг ўзидаёқ, яъни соат 15:30дан бемор операцияга тайёрлана бошланади. Ва соат 17:00 дан 18:50 гача жарроҳлик амалиёти бажарилади.\n“Шифокорларнинг барча амалий чораларни кўришига қарамасдан бемор аҳволи оғир бўлган. Жарроҳ ушбу мураккаб вазиятни беморнинг қариндошларига тушунтирган. Шундан сўнг беморнинг бувиси болани уйга олиб кетмоқчи бўлади. Шифокорларнинг рухсат бермаслигига қарамай, тилхат асосида 28 июнь куни соат 19:30 да бемор Муҳаммад Рашидовни уйга олиб кетган.\nТаъкидлаб ўтиш лозимки, бемор уйига олиб кетилаётганда ижтимоий тармоқларда тарқалганидек вафот этган эмасди, у тирик бўлган. Бу ҳақда беморнинг бувиси Шаҳноза Ҳамидова тилхат ҳам ёзган. Бола вафот этгани ҳақидаги хулоса унинг яқинлари томонидан қилинган ва бу ҳақда тиббиёт ходимларига хабар берилмаган”, дейилади Қашқадарё вилояти соғлиқни сақлаш бошқармаси бошлиғи Тўлқин Расулов берган маълумотда.\nШифокорларнинг бизга маълум қилишларича, Муҳаммаднинг айни дамда реанимация бўлимида. Унинг аҳволидан хабар олгани Тошкентдан ҳам зарур шифокорлар Қаршига етиб келишган.\nP.S: Биз кейинроқ ушбу воқеа юзасидан Раҳимов Муҳаммаднинг бувиси Ҳамидова Наргиза билан боғландик. У кишининг айтишича, ҳақиқатан ҳам Муҳаммаджон реанимацияда. Унинг аҳволини яхши деб ҳам, ёмон деб ҳам бўлмайди. Воқеа сабабини тушунтирар экан, Наргиза опа шундай деди: “Неварамнинг бундай бўлишига шифокорларнинг нотўғри ташхиси, Муҳаммаджонни даволашда пайсалга солиш ва сансоларликка йўл қўйишлари сабабдир. Мен тақдирга кўниб бўлдим, аммо бошқаларнинг фарзандлари, жигарпоралари мана шундай ҳолатга тушмасин, шифокорлар ўз касбларини сидқидилдан бажарсин дейман...”.\nБу масала қайсидир томоннинг кўрсатмаси билан якунига етказилиб, индамай кетиладиган масала эмас назаримизда. Чунки гап инсон аталмиш ҳилқатнинг ҳаёт-мамоти ҳақида кетмоқда. Бу иш масъул мутасадди ташкилотлар томонидан ўрганилади ва чиройли якун топади деган ниятдамиз. Бизнинг мақсадимиз қайсидир томоннинг ёнида бўлиш эмас, жажжи боланинг соғайиб кетишидан умид қилиш ва яхши ниятда бўлишдир.\nбола тиббиёт чақалоқ


Дунë, 01 октябр 2017\n09 декабр 2019, Тошкент вақти: 12:38\nякшанба 1 октябр 2017\nHRW: Эрон афғон болаларини Сурияда жанг қилиши учун ёлламоқда\nҲюман Райтс Уотч ташкилоти Эрон инқилоби қўриқчилари корпуси (ЭИҚК) ушбу мамлакатда яшаётган афғон муҳожирларининг фарзандларини Сурияда жанг қилиш учун ёлламоқда, деган хабарни тарқатди. Ташкилот ҳисоботига кўра, жангга ёлланган афғон болаларининг энг кичиги 14 ёшдадир.\nРоссия Беларусда қўшин қолдиргани ҳақидаги Киев иддаосини рад этди\nУкраина Москвани “Запад – 2017” қўшма стратегик ҳарбий машқларини ўтказгандан сўнг қўшинларининг бир қисмини Беларусда қолдирганини иддао қилмоқда. Украина Қуролли кучлари бош қўмондонлиги бу вазият Москва билан Киев ўртасидаги тангликни янада мураккаблаштиришидан огоҳлантирди. Бироқ Россия ҳукумати ушбу иддаони рад этмоқда.\n"Украинада қурол-аслаҳа омборида бўлган портлаш қўпорувчиларнинг иши"\nTwitter Россия билан боғлиқ 200 та аккаунтни ёпиб қўйди\nТвиттер ижтимоий тармоғи Россия билан боғлиқлиги гумон қилинган 200 та аккаунтни ёпиб қўйди, чунки улардан Russia Today (RT) телекомпанияси жойлаштирган 2000 га яқин реклама топилди. Айни ижтимоий тармоқ ҳам АҚШда 2016 йилда бўлиб ўтган президент сайловига Россиянинг таъсир кўрсатишга урингани юзасидан тафтиш ўтказмоқда.\nНавальний: Қария Путин Нижний Новгороддаги митингга бормаслигими қанчалар хоҳлайди-я!\nРоссиялик мухолифатчи Алексей Навальний Нижний Новгород шаҳрида бўлиб ўтадиган митингга йўл олган пайтда Москва полицияси томонидан ўз квартираси яқинида қўлга олинди.\nРоссияда бахтсизликка учраган меҳнат муҳожирларига ёрдам бериш механизми йўқ\n31августда Москва шимолидаги қурилишлардан бирида 6 қаватдан тушиб кетган икки ўзбекистонлик муҳожир оғир аҳволда шифохонада қолмоқда. Бирининг қорни ёрилиб, иккинчиси умуртқаси узилган қурувчи йигитларга Москванинг Склифосовский касалхонасида навбатдаги операцияларга ҳозирлик кўрилмоқда. Бу фожеадан хабар топган ватандошлар эса жабрланганларга ўз ёрдамларини етказишга қийналаётганидан сўзламоқда.\nРоссия Қишлоқ хўжалик вазирлиги вакилларининг Тошкентга қилган сафаридан кейин Ўзбекистон Россияда ишлаб чиқариладиган шакарининг асосий импортчисига айланиши айтилмоқда.\nУкраинада қурол-аслаҳа омборида чиққан ёнғин туфайли минглаб одам эвакуация қилинди\nУкраинанинг Винница вилоятидаги Калиновка қишлоғи яқинидаги ҳарбий артиллерия омборхонасида портлаш юз бергани ортидан 30 минг маҳаллий аҳоли хавфсиз жойга эвакуация қилинди, ҳудуд устидан парвозлар ман этилди. Бу ҳақда Украина Фавқулодда вазиятлар вазирлиги расмийлари билдирди.\nСирли тарзда йўқолиб қолган чеченистонлик қўшиқчидан ҳануз дарак йўқ\nМосквада истиқомат қилаётган қўшиқчи Зелимхан Бакаевнинг қариндошлари у 8 августдан бери қаёққадир ғойиб бўлганини айтмоқда. Чеченистонлик машҳур қўшиқчининг оиласи унинг қаерда экани хусусида маълумот талаб қилмоқда. У август бошида Чеченистонда дом-дараксиз кетган эди.\nБМТ: Аннексиядан сўнг Қримда инсон ҳуқуқлари билан боғлиқ вазият ёмонлашди\nУкраинага қарашли Қрим ярим ороли Россия томонидан аннексия қилинганидан сўнг бу ерда инсон ҳуқуқлари билан боғлиқ вазият ёмонлашган, дейилади БМТнинг янги ҳисоботида.\nЎшда Ўзбекистон ҳукумати хомийлигида 630 ўринли Навоий номидаги умумтаълим мактаби қурилмоқда. Қурилиши ишларини Ўзбекистоннинг “Трест12” ҳамда “БунёдГрандСервис” ташкилотлари олиб бораяпти. Мактаб лойиҳаси эса, “ЎзшаҳарсозликЛИТИ” томонидан тузилган. Лойиҳага асосан, қурилишнинг умумий майдони 3 851 квадрат метрни ташкил этади.


Туронбанкнинг “Mastercard” халқаро пластик карталари учун “3d secure” хизмати ишга тушди!\nҲар қандай маҳсулотнинг кенг оммалашиб, истеъмолчиларнинг чинакам ишончига кириши учун албатта, унинг хавфсизлиги муҳим аҳамият касб этади. Шу маънода Туронбанк “Mastercard” халқаро пластик карталари учун янги “3d secure” хизматини жорий қилди. Мазкур технология, онлайн харидлар учун тўловларни амалга оширишда энг хавфсиз ҳимоя тизими бўлиб, айрим интернет дўконлар, меҳмонхоналарни бронлаш, масофадан туриб авиачипталарга тўловларни бажаришда қўл келади.\nУ қандай ишлайди деган савол туғилиши табиий. Ҳар бир хавфсиз харид учун сиз СМС-хабарнома орқали келадиган бир маротабалик махфий коддан фойдаланишингиз керак бўлади. Бу эса амалиётларнинг ишончли ва аниқ бажарилишини таъминлайди.\nБунинг учун энг аввало Туронбанкнинг “Mastercard” халқаро пластик картасини расмийлаштиринг ва имкониятларга ҳеч қандай чеклов қўймай, хотиржам тўловларни амалга оширинг. Хизматни ёқиш учун банкка ариза билан мурожаат қилишингизнинг ўзи кифоя.\nМолиявий юмушларингизни Туронбанк билан бирга ҳал қилинг!\nМИБ “Туронбанк”нинг 3 та автомашинаси ва 107 турдаги мол-мулкларини хатлади\nS&P: Туронбанк 2020 йилги халқаро кредит рейтингда ҳам “Барқарор”ликни сақлаб қолди!\nЎзбекистонда янги спорт ташкилоти - Француз бокси “Сават” Ассоциацияси ташкил этилди\n13:00 / 22.04.2020\nТуронбанкдан янги пластик картани онлайн расмийлаштиринг, биз эса уйингизга етказиб берамиз!


Янги курс билан: Россия ва Марказий Осий давлатларининг миллий валюталари курси шиддатли тарзда тушиб кетмоқда - Фарғона.Ру ахборот агентлиги\n00:14 msk, 14 Июль 2020\nСуратда: Ўзбекистон фуқароси сўмда 2,5 минг долларни кўтариб турибди\n2016 йилнинг бошида Россияда ҳамда Марказий Осиёнинг беш мамлакатида АҚШ долларининг миллий валюталарга нисбатан курси шиддат билан юқорилади.\nTengrinews.kz маълумотига кўра, Қозоғистонда долларнинг ўртача курси 11 январь куни тарихий антирекорд ўрнатиб, KASE биржаси кундузги натижаларига кўра бир доллар 357,66 тенгега етди. Саррофлик шохобчаларида доллар 359 тенге, евро 391 тенгедан сотилмоқда. Нашрнинг қайд қилишича, 2016 йилни доллар 343,11 тенге билан бошлади, 8 январдаги эрталабки савдолардан кейин эса 350 тенгедан ошди. Эслатиб ўтамиз, Қозоғистон Миллий банки ва ҳукумати миллий валюта курсини 2015 йил 20 августида эркин қўйиб юборди, натижада АҚШ доллари курси кескин кўтарилиб кетди – 19 августдаги 188,38 тенге бўлган бўлса, 20 августда 255,26 тенгега чиқди.\nDollaruz.com сайтидаги маълумотларга кўра, Ўзбекистонда қора бозорда доллар 5750-6100 сўмдан сотиб олиниб, 5850-6180 сўмдан сотилмоқда. Сайтнинг қайд қилишича, саррофлар валютани ўзи истаган курсда олмоқда ва сотмоқда, ўртача сотиб олиш курси эса 11 январда 6000 сўм, сотиш 6050 сўмни ташкил этмоқда. 12 январ ҳолатига долларнинг расмий курси 2821 сўм қилиб белгиланган.\nЎзбекистонда долларнинг камида тўрт хил курси бор. Биринчиси расмий курс бўлиб, Марказий банк белгилаган курсга кўра Ташқи иқтисодий фаолият Миллий банки томонидан белгиланади (энг паст курс). Иккинчиси “биржа курси” бўлиб, Республика валюта биржасидаги “савдо-сотиқ” мобайнида аниқланади. Аҳоли ва майда тадбиркорлар учун “қора бозор” (энг баланд курс) ишлайди, бундан ташқари товар-хомашё биржасида “клиринг” курси ҳам бор.\nҚирғизистондаги валюта алмашиш пунктларида 11 январь куни бир доллар 76,3 сомга етди, дея хабар беради “Азаттык” ( Озодлик радиосининг қирғиз тили хизмати). Ўсиш унчалик сезиларли эмас: декабрдан бери америка валютаси курси 75-76 сом оралиғида турибди. 2016 йил бошидан бери Қирғизистон Миллий банки уч марта, жами 15 миллион долларни интервенция қилди (бозорга ташлади). Маҳаллий матбуотда нақд долларнинг тақчиллиги ҳақида хабарлар пайдо бўлди, аммо Миллий банк бу хабарларни рад этиб, қуйидагиларни маълум қилди: “Банк тизимидаги доллар ҳажми етарли. 2016 йилнинг 6 январь ҳолатига тижорат банкларидаги доллар қолдиғи 390,8 миллионга тенг, шундан 51,8 миллиони нақд пулда, 340 миллиони нақд пулсиз шаклда. Миллий банк халқаро резервлари ҳажми 4 ойлик импорт суммасини қоплаб, 6 январь ҳолатига 1 миллиард 758,3 миллион долларни ташкил этади”.\n“Саррофлик шохобчаларида доллар етарли, ҳаммасида нақд пул бор. Муаммони банклар вужудга келтирмоқда, улар америка валютасини майда суммада – 500-1000 доллардан сотишади. Улар ажиотаж қўзғаб, сом курсини ошириш учун атайлаб шундай қилишади, кейин айбни саррофлик шохобчаларига ағдаришади. Аммо биз ўзаро келишиб олиб, ҳозирги курсни барқарор ушлаб турибмиз”, - дея тан олишди Бишкекдаги саррофлик шохобчаларидан бирида.\n“Озоди” (Озодлик радиосининг тожик тили хизмати) хабар беришича, Тожикистонда долларнинг бозор нархи 7,5-7,7 сомонийга тенг. Тожикистон Миллий банки маълумотларига кўра, 11 январь ҳолатига расмий курс деярли 7,26 сомоний бўлиб, бу 2015 йилнинг 31 декабрь кунги курсдан 27 дирҳам кўпроқ. Эслатиб ўтамиз, ўтган ойнинг охирида республикада банк тизимидан ташқаридаги барча саррофлик шохобчалари ёпилган бўлиб, хорижий валюта олди-сотдиси фақат банкларнинг хизмат кўрсатиш марказлари, филиаллари ва кредит ташкилотларининг бош офисларида амалга оширилмоқда.\n“Хроники Туркменистана” ахборот агентлигига кўра, 10 январь куни қора бозорда Мари ва Балканабатада (собиқ Небитдаг) доллар нархи 4,20 манатга чиқди, аммо расмий курс 3,50 манат атрофида қолмоқда. 5 январдан бошлаб Туркманистонда хорижий валюта харид қилмоқчи бўлганлардан паспортнинг ўзигина эмас, балки маоши тўғрисидаги маълумотнома ҳам талаб қилинмоқда. Бундан ташқари, Марказий банк томонидан банкларнинг ҳар қандай ходимига валюта сотиб олиш тақиқланди. Бундай тақиқ камида “Сенагат” ва “Туркменбашибанк” ходимлари учун амал қилмоқда. Эслатиб ўтамиз, 2015 йилнинг октябрь ўрталаридан бошлаб Туркманистонда истиқомат қилувчиларга нисбатан муайян тақиқлар қўйилган. Саррофлик шохобчалари ва банк бўлимларидан йилига 8000 доллардан ортиқ харид қилиш мумкин эмас, бир марта алмаштириш миқдори 500 доллардан ошмайди, декабрь ойидан бошлаб эса Ашхободда доллар ва еврони фақат махсус талон билан харид қилиш мумкин.\nЮқорида келтирилган вазиятни ҳисобга олсак, йил бошида Жаҳон банки эълон қилган прогнозга нисбатан шубҳа уйғонади. Жаҳон банкининг “Глобал иқтисодиёт истиқболлари” ҳисоботига кўра, 2016 йилда Марказий Осиё мамлакатларида ЯИМ 3,2 фоизга ортади, 2015 йилда эса бу кўрсаткич 2,8 фоизни ташкил қилган.\n11 январда Россияда доллар бирданига 3 рублга қимматлаб, 75,95 рублга етди. Бунинг натижасида марказий осиёлик меҳнат муҳожирларининг даромади янада камайиб, ватанга камроқ пул жўнатишади, аҳолининг харид қобилияти пасаяди ва миллий иқтисодиёт ривожланиши секинлашади.\nЭслатиб ўтамиз, 2014 йилнинг охирида рубль курси кескин тушиб кетиши оқибатида меҳнат муҳожирларининг пул ўтказмалари ҳажми бир ярим-уч баробарига камайди. 2015 йилнинг январидан сентябригача Ўзбекистонга $1,874 млрд жўнатилди, бу ўтган йилнинг шу даврига нисбатан 2,5 марта кам ($4,592 млрд), Тожикистонга – $1,054 млрд (ўтган йилгидан 2,9 марта кам – $3,016 млрд), Қирғизистонга – $860 млн (ўтган йилгидан 1, 8 марта кам – $1,578 млрд), Қозоғистонга – $243 млн (ўтган йилгидан 1,5 марта кам – $372 млн), Туркманистонга – $12 млн (ўтган йилгидан 2 марта кам – $25 млн).\nМеҳнат муҳожирларидан келаётган маблағнинг камайиши миллий валютанинг қадрсизланиши, инфляциянинг ортиши ва аҳоли турмуш даражаси пасайишининг сабабларидан биридир. Ва бу пасайиш давом этади.


АҚШ визасини олишда тартиб ва талаблар қандай?\nUzbekLife колумнистлари хорижий мамлакатлар визалари мавзусидаги туркум мақолаларни тайёрлашда давом этади. Ушбу мақолада энг кўп мигрантларни қабул қиладиган мамлакат – АҚШ тақдим этадиган виза турлари, уларни қандай олиш ҳақида маълумотлар келтирилган.\nОдатда, хорижий давлатлар фуқаролари, АҚШ ҳудудига кириб келишдан олдин вақтинчалик яшаш учун ноиммиграция визаси ёки доимий яшаш учун иммиграция визасини олишлари керак. Ташриф визалари тадбиркорлик (В-1 тоифадаги виза), туризм, дам олиш ва вақтинчалик яшаш (В-2 тоифадаги виза) мақсадида ёки мазкур мақсадларнинг барчаси учун АҚШ ҳудудига муваққат муддатга киришни хоҳловчи шахслар учун ноиммиграция визалардир (В-1/В-2).\nВизага ҳужжат топширган шахс суҳбат давомида Консулга АҚШга сафари мақсадларини тушунтириб бериши ва сафар харажатларини тўлай олишга етарли маблағи борлигини тасдиқловчи ҳужжатлар тақдим этиши лозим. Шунингдек, мурожаат қилувчилар АҚШга сафардан кейин Ўзбекистонга қайтиб келиш ниятларини намойиш этувчи Ўзбекистонга кучли ва доимий боғлиқликлари мавжудлигига Консулни ишонтиришлари ҳам зарур. Ўзбекистонда сўнгги 6 ой ичида истиқомат қилмаган номзодлар ўзларининг доимий истиқомат қиладиган мамлакатларида мурожаат этишлари тавсия қилинади.\nБизнес (иш сафари) ва туризм тоифасидаги визалар (В1-В2)\nНоиммиграцион визаларга мурожаат қилувчи Ўзбекистон фуқаролари бир йиллик кўп маротабалик визага эга бўлади. Ушбу турдаги визага мурожаат қилувчиларнинг асосий қисми бизнес (B1) ёки туризм (B2) мақсади билан АҚШга сафар қилади. “Бизнес” сафари ишлаш ҳуқуқини бермайди, лекин шу мақсад билан визага мурожаат этувчиларнинг сафари бир қатор иш ҳақи берилмайдиган иш билан боғлиқ тадбирлардан иборат бўлиши мумкин (учрашувлар, малака ошириш, музокаралар). Бундан ташқари, бу турдаги визага мурожаат этувчилар тиббий муолажа олиш учун ёки уй хизматчиси сифатида АҚШга сафар қилишлари мумкин.\n14 ёш ва ундан юқори бўлган барча мурожаат этувчилар ноиммиграцион виза учун суҳбатга шахсан келишлари шарт. 14 ёшдан 16 ёшгача бўлган мурожаат этувчилар ота-оналаридан бири ёки расмий вакиллари билан келишлари мумкин. Ҳамроҳ бўлиб кираётган шахслар ўзлари визага мурожаат этмаётган бўлсалар ҳам, рўйхатга ёзилишлари талаб этилади. Ҳамроҳ бўлиб кираётган катта киши, агар ўзи ҳам визага мурожаат этаётган бўлмаса, анкета тўлдириши шарт эмас. Суҳбат учун рўйхатга ёзилишда ушбу ҳамроҳ бўлиб кираётган катталар электрон почта орқали ConsularTashkent@state.gov манзилига хат ёзишлари керак.\nАксарият ҳолларда, Консуллик бўлими ходимлари суҳбатнинг охирида ўз қарорларини қабул қилиб, мурожаат этувчига айтади. Агар виза маъқулланса, мурожаат этувчилар ичига виза ёрлиғи қўйилган паспортларини кейинги иш куни соат 15:30да олиб кетишлари мумкин бўлади. Улар ўзлари билан маъмурий тўловни тўлаганларини тасдиқловчи квитанцияларини ҳам олиб келишлари керак.\nБироқ баъзи ҳолларда, Консуллик бўлими ходими қўшимча ҳужжатлар ёки маълумот тақдим этишни сўрайди. Бошқа ҳолларда эса якуний қарор қабул қилиш учун қўшимча маъмурий жараёнлар ўтказиш талаб этилиши мумкин. Бундай жараёнларни ўтказишга вақт керак бўлади. Шу сабабли Консуллик бўлими визаларга имкон даражасида вақтлироқ мурожаат этишни маслаҳат беради. Шу йўл билан сафарга оз вақт қолганда ҳар қандай кечикишларнинг олдини олиш мумкин бўлади. Виза қўлингизда бўлмагунча чипта сотиб олиш ёки буюртма қилиб қўйиш мақсадга мувофиқ эмас.\nВақтинча ишлаш визалари (H, L, P ва O визалари)\nАҚШда вақтинча ишлаш учун аниқ бир турдаги визалар талаб қилинади. Шу турдаги визаларнинг аксарият қисми иш берувчи ёки агентлик визага мурожаат этувчи учун петицияни олдиндан тайёрлаши кераклигини талаб қилади. Петиция АҚШ Иммиграция ва фуқаролик хизмати (USCIS) томонидан визага мурожаат қилишдан аввал маъқулланиши керак. Петициялар ҳақида тўлиқ маълумотни USCIS сайтидаги вақтинча ишлаш ҳамда чет эл фуқароларини қисқа муддатга ишга олиш саҳифаларида топишингиз мумкин.\n1. DS-160 электрон анкета. Бу анкета https://ceac.state.gov/genniv манзилида электрон равишда тўлдирилиши керак. Бу анкета, шунингдек, суҳбатга ёзилиш учун ҳам зарур бўлади. Анкетанинг тасдиқлов варағини принтерда чоп этиб, суҳбатингизга олиб келинг.\n2. Хорижий сафарлар учун яроқли бўлган паспорт.\n3. Сўнгги 6 ой мобайнида олинган фотосурат (фотосуратлар 5х5 см ҳажмда ва оқ фонда бўлиши керак). Фақат асл фотосуратлар қабул қилинади. Бирор усул билан ўзгартирилган (нусхаси олинган, сканер орқали тайёрланган, ўзгартирилган ва ҳоказо) фотосуратлар қабул қилинмайди. Қўшимча маълумотлар учун фотосуратларга талабларни кўринг. DS-160 анкетаси фотосуратни анкетага Интернет орқали бириктириш имконини беради. Консуллик бўлими фотосурат анкетага бириктирилган тақдирда ҳам асл фотосуратни суҳбатга олиб келишни тавсия этади. Бу анкета тўлдирилгандан кейин техник носозликлар олдини олиш учун қилинади.\n4. Петиция – I-129 шакли ёки I-797 қарор хабарномаси. Бу ҳужжат Давлат хавфсизлиги департаментида мурожаат этувчининг бўлажак иш берувчиси томонидан расмийлаштирилади.\nТалабалар визаси (F-1/M-1) талабларга жавоб берадиган номзодлар учун Қўшма Штатларда аккредитация қилинган олий ўқув юртида таҳсил олиш имконини беради.\nТалабалик визаларига мурожаат этувчилар (академик F-1 ва ноакадемик M-1 визалари) АҚШ элчихонасига шахсан мурожаат этишлари лозим. Суҳбат куни ва вақтини белгилаш учун Интернет орқали суҳбат вақтини белгилаш тизимига кириш керак бўлади.\nТалаба визасига мурожаат этиш учун юқорида санаб ўтилган ҳужжатларни топшириш талаб этилади.\nШунингдек, талаба визаси учун ота-она ёки ҳомийнинг бутун ўқиш давомида зарур бўлган ўқиш ва яшаш харажатларини қоплашига етарли маблағ мавжудлигини исботловчи молиявий ҳужжатлар сўралади. Талаба билан биргаликда визага мурожаат этувчи оила аъзолари (турмуш ўртоқлар ёки фарзандлар) учун қариндошлик ришталари борлигини тасдиқлайдиган ҳужжатлар, мисол учун турмуш қурганлик тўғрисидаги ёки туғилганлик ҳақида гувоҳномалар.\nИммиграция ва Фуқаролик Акти Америка Қўшма Штатларида алмашув дастурларида қатнашиш учун танланган шахсларга махсус Алмашув дастури қатнашчиси визалари (J) категориясини белгилаб берган. Демак, АҚШ Элчихонаси ёки Консуллигида J визасига мурожаат этишдан аввал, сиз бирорта таълим алмашув дастури талабларига мувофиқ бўлиб, шу дастур ҳомийси томонидан қатнашчи сифатида қабул қилинган бўлишингиз керак. Агар сиз таълим алмашуви дастури қатнашчиси сифатида танланган бўлсангиз, дастур ҳомийси АҚШга сафарингиз учун J визасига мурожаат этишда керак бўладиган ҳужжатлар ва маълумотларни сизга етказади.\n“Ёзги таътилда иш ва саёҳат” дастури (Summer Work and Travel program)\n«Ёзги таътилда иш ва саёҳат» (ЁТИС) дастури хорижий талабаларга коллеж ёки университетдаги ёзги таътиллари давомида Қўшма Штатларда яшаш ва ишлаш имкониятини беради. Энг муҳими, мазкур алмашув дастури иштирокчиларга Америка халқи билан ўзаро алоқа қилиш ҳамда Америка маданияти билан танишиш имкониятини яратади.\n“Work and Travel” дастури иштирокчилари:\n- Фақат инглиз тилида сўзлашадиган муҳитда муваффақият қозониш учун инглиз тилида етарли даражада яхши сўзлаша олишлари;\n- АҚШ ҳудудидан ташқаридаги олий ўқув юртида бакалавр ёки магистр даражасини олиш учун, ёки аккредитация қилинган аудиторияли олий таълим муассасасида бошқа кундузги ўқиш шаклида таҳсил олишлари;\n- Олий ўқув муассасасидаги ҳеч бўлмаганда бир семестрни ёки унга тенг ўқув муддатини муваффақиятли тамомлаган бўлишлари;\n- Виза олиш учун суҳбатдан ўтишдан аввал тегишли ишга жойлашишлари керак.\nШунингдек, “Work and Travel” дастурининг истиқболдаги қатнашчиларига турли хил америкалик ҳомийларнинг ҳар бири билан боғланиш тавсия қилинади.\nСуҳбатдан ўтишдан аввал ваколатларни тақсимлаш ва одам савдоси қурбонларини ҳимоя қилиш тўғрисидаги Уильям Уилберфорс Қонуни ёзилган рисолани ўқишлари ва тушуниб олишлари зарур.\nЭътибор беринг, мурожаатчи дастурни тўрт ой давомида якунлаб, янги семестр бошланишига қадар қайтиб келиш имкониятига эга бўлиши лозим.\n“Work and Travel” дастурида иштирок этиш учун бирор машғулотингизни ўтказиб юбормаслигингиз керак. Сизда тўрт ой ичида «Ёзги таътилда иш ва саёҳат» дастурини тамомлаб, янги семестр бошланишидан аввал қайтиб келиш имконияти бўлиши керак.\nЖисмоний шахслар DS-160 сўровномасини тўлдириш ва онлайн тарзда суҳбатга ёзилиш орқали визага ариза топширишнинг одатий тартибида мурожаат қилишлари мумкин.\n“Ёзги таътилда иш ва саёҳат” дастурида иштирок этиш учун қуйидаги ҳужжатлар талаб этилади:\n- DS-160 сўровномасининг электрон шакли. Виза тури алмашув дастури бўйича, яъни ИСҚ дастури учун танланади ва сизнинг визангиз тури J1 бўлади;\n- Хорижга чиқиш учун ҳақиқий бўлган паспорт;\n- Сўнгги 6 ой ичида олинган фотосурат (фотосурат рангли, 5х5см ҳажмда ва оқ фонда бўлиши керак);\n- Алмашув дастури бўйича виза олиш учун DS-2019 шакли. Мазкур шакл ҳомийлик қилувчи ташкилот томонидан берилади;\n- АҚШда сизга таклиф этилаётган иш ҳақида маълумот;\n- SEVIS (Student and Exchange Visitor Information System – Талабалар ва алмашув дастурлари қатнашчилари тўғрисидаги маълумот тизими) тўловини тасдиқловчи I-901 ёки I-797 шакли;\nТалабалик мақомини тасдиқловчи ҳужжатлар, масалан, талабалик гувоҳномаси, рейтинг дафтарчаси ва ҳ.к.


Бағдод шарқида йўл четига ўрнатилган бомба портлашидан америкалик тўрт аскар ва ироқлик таржимон ҳалок бўлди.\n07 май 2021, Тошкент вақти: 06:59\nАҚШ қўмондонлигининг билдиришича, портлаш аскарлар ҳарбий амалиёт ўтказаётган пайтда рўй берган. Шунингдек, Бағдодда рўй берган отишмада америкалик бир аскар нобуд бўлган.\nАҚШ қўшинлари Ироққа бостириб кирган 2003 йил мартдан буён бу мамлакатда америкалик 3600 ҳарбий қурбон бўлди. Жорий ойнинг ўзида Ироқда америкалик 47 ҳарбий ҳалок бўлди.\nШунингдек, америкалик икки аскарга июль ойида Ироқ фуқаросини атайин ўлдирганлик айби қўйилгани ҳам хабар қилинмоқда. АҚШ қўмондонлиги аскарларга айблов хизматдошлари тақдим этган маълумотлар асосида эълон қилинганини билдирди.


ОАВ: Ливия қирғоқлари яқинида бортида ИШИД жангарилари бўлган қайиқ авиазарбаларга учради\n07:05 / 22.02.2016\nЛивия қирғоқлари яқинида, Сарбат шаҳридан унча узоқ бўлмаган жойда бортида ИШИД жангарилари бўлган қайиқ авиазарбаларга учради. Бу ҳақда "Ал-Арабия" телеканали маълум қилди. Ҳужум ким томонидан берилгани айтилмаган.\n19 февралда АҚШ ҳарбий-ҳаво кучлари Ўрта Ер денгизи соҳилида жойлашган Сарбатдаги ИШИД лагерига зарба берганди. Бунинг оқибатида 50 га яқин одам, жумладан 2015 йил ноябрда жангарилар томонидан ўғирлаб кетилган Сербиянинг Ливиядаги элчихонасининг 2 ходими ҳам ҳалок бўлган.\nПентагонда бу ҳужумлар ўтказилгани тасдиқланган. Таъкидланишича, бу ҳужумдан мақсад тунислик нуфузли жангарилардан бири, Тунисдаги иккита йирик терактга алоқадор бўлган Нуриддин Шушанни йўқ қилиш бўлган.


Андрей Канчелскис: Рақибни менсимадик ва мағлуб бўлдик\n«Навбаҳор» - «Бунёдкор» ўйинидан сўнг «лочинлар» бош мураббийи Андрей Канчелскис ўйин ҳақида ўз фикрларини билдириб ўтди.\n- Голларга бой ўтган ўйин мухлисларга ёққани аниқ. Биз мағлуб бўлдик ва шу сабабдан натижа биз учун бу ёмон. «Бунёдкор» жамоасини ғалаба билан табриклайман. Биринчи бўлим учун мухлислардан узр сўрайман. Биринчи бўлимда жуда ёмон ўйнадик. Мухлислар учун ҳар сафар майдонга чиқиб чиройли ўйин кўрсатишинг ва ғалаба қозонишинг шарт. Бахтга қарши бугун бундай бўлмади.\nИккинчи бўлимда ўз ўйинимизни кўрсатдик. Иккита гол уришга муваффақ бўлдик. Дуранг ўйнашимиз мумкин эди. Афсуски мағлуб бўлдик. Муҳими характер кўрсата олдик ва бу мени хурсанд қилмоқда. Ишлашда давом этамиз ва умид қиламанки кейинги ўйинлардан бошлаб биз биринчи бўлимдан ўйнашни бошлаймиз. Балки "рақиб ёш, уларни жуда осонлик билан ютамиз" деб ўйлаб майдонга чиққандурмиз. Бироқ «Бунёдкор» яхши ўйнади ва ғалаба қозонди. Биз эса биринчи бўлимда рақибни месимадик ва мағлуб бўлдик. Иккинчи бўлимда мувозанатни тиклашга ҳаракат қилдик, ҳаттоки учинчи голни ҳам уришимиз мумкин эди. Лекин, ютқаздик. Иккинчи бўлимдаги ўйиндан хурсандман.\nИкки ўйинки ютқазяпмиз, таркибда катта ўзгаришлар бўлади. «Насаф»га қарши ўйинга тайёргарлики давом эттирамиз. Улар ҳам ёш, шижоатли ёшлардан таркиб топган.\nКасяннинг пеналтини уролмаганига келсак, бу футбол шунақаси бўлиб туради. Балки кейинги ўйинда бошқа футболчи пеналти тепар, кўрамиз.\nОсиё чемпионати саралаши. Ўзбекистон U-19 аёллар терма жамоаси Австралияга йирик ҳисобда ютқазди\nИгорь Сергеев Ўзбекистон чемпионатида 100-тўпини киритди


Йозеф Блаттер: «ЖЧ иштирокчилари сонини кўпайтириш — яхши ғоя эмас» » Скачать музыку бесплатно новинки музыки 2016-2017\nЙозеф Блаттер: «ЖЧ иштирокчилари сонини кўпайтириш — яхши ғоя эмас»\nКомментариев: 0 Просмотров: 138 Дата: 10-03-2016, 18:59 ФИФА собиқ президенти Йозеф Блаттер матбуотга берган интервьюсида ЖЧ иштирокчилари сонини ошириш ҳақидаги ғоя бўйича ўз фикрларини билдириб ўтди.– Инфантино ЖЧ иштирокчилари сонини 32тадан 40тага оширмоқчи. Бу яхши фикрми?– Менимча, йўқ. 32та қолгани маъқул. Бу синовдан ўтган ишончли тизим.– Лекин бу ғоя Инфантинога овозлар келтирди...– Ҳа. Кейингиси эса ЖЧ қатнашчилари сонини 44тага оширмоқчи эканини айтади. Чегара борми? Балки теннисдаги катта дубулға мусобақасида бўлгани каби 128та қилиб, плей-офф тизимида ташкил қилиш керакдир? Бу янгилик бўларди", - дейди Блаттер. - деб хабар бермоқда Stadion.uz нашри.


Тошкент халқаро марафони ўтказилишига коронавирус ҳалал...\nЖорий йилнинг 22 март санасида «Наврўз» умумхалқ байрамига бағишланган II Тошкент халқаро марафони ўтказилади. Бу ҳақда Жисмоний тарбия ва спорт вазирлигида ташкил этилган брифинг давомида маълумот берилди.\n— Йил давомида бир қатор тадбирлар белгилаб олинган. Хусусан, Тошкентдаги халқаро марафондан ташқари яна «Save Aral» халқаро экомарафони, авторалли ва мотокросс спорт мусобақаларини ўтказиш режалаштирилган. Бу тадбирларнинг асосий ташаббускори Ўзбекистон Президенти Шавкат Мирзиёев экани бизга яна-да катта куч, ғайрат беради.\nМарафон тўртта масофада ташкил этилади. Булар — узунлиги 42 километр 195 метр бўлган марафон, узунлиги 21 километр 97,5 метр бўлган ярим марафон ва 3 км ҳамда 1,5 км бўлган масофаларга югуриш мусобақалари. Югуришнинг старт-финиш чизиғи Афросиёб ва Бешёғоч кўчаларининг кесишувида, «Хумо Арена» муз саройи ёнида жойлашган.\nМарафон иштирокчилари 18 ёшдан кичик бўлмаслиги лозим.\nМарафоннинг умумий мукофот жамғармаси 350 миллион сўмдан иборат. Бунда 42 км. масофада биринчи ўрин соҳибига 30 миллион сўм мукофот кўзда тутилган. Ярим марафон ғолиби 12 миллион сўм билан тақдирланади ва 3 километр ҳамда 1,5 километрга ўтказиладиган масофаларда ғолибликни қўлга киритадиган спортчиларга ҳам маълум пул мукофотлари назарда тутилган, — деди Жисмоний тарбия ва спорт вазири ўринбосари Элбек Шукуров.\nШунингдек журналистлар томонидан Хитойда тарқалган коронавирус эпидемияси мусобақани ўтказиш учун қай даражада таъсир ўтказиши ҳақида савол берилди.\n«Бутун дунёга таҳдид солаётган коронавирус муаммоси бор. Аммо катта спорт тўхтаб қолгани йўқ, халқаро мусобақалар давом этмоқда. Тадбирни ўтказиш учун ҳукумат томонидан тегишли қарорлар қабул қилинган.\nМарафон мусобақасини ўтказиш учун шунингдек Соғлиқни сақлаш вазирлигига ҳам тегишли топшириқлар берилган. Ўзбекистонда хавфнинг олдини олиш учун энг замонавий эхтиёт чоралари қўлланилади», — дея жавоб берди Жисмоний тарбия ва спорт вазири ўринбосари Элбек Шукуров.\nЭслатиб ўтамиз, Тошкентда марафон мусобақаси ўтган йили ҳам ўтказилган эди. Хабар қилинишича, бу сафар мусобақа географияси анча кенгаяди. Агарда ўтган йили 30 мамлакатдан спортчилар келган бўлса, бу йил ташриф буюрувчи давлат вакиллари икки баробарга ошиши кутилмоқда.\nМусобақада иштирок этишни истовчилар www.uzmarathon.uz сайти орқали мурожаат этишлари мумкин.\nмарафон Жисмоний тарбия ва спорт вазирлиги марафонча югуриш\nКоронавирус 26/03, 08:06\nКоронавирус 16/03, 07:23


2017 йилнинг декабрь ойида бутун дунё Давид Де Хеанинг маҳоратига қойил қолди. «Арсенал»га қарши баҳсда қаҳрамонимиз АПЛдаги рекордни такрорлади. У 90 дақиқа ичида 14 та сейв амалга оширди. Жамоаси эса, 3:1 натижасида ғалаба қозонди. Ҳатто, Жозе Моуриньо ҳам учрашувдан сўнг, Давиднинг супер ўйинини алоҳида эътироф этди.\nЎша мавсум сўнгига қадар испан 18 ўйинда ўз дарвозаси дахлсизлигини сақлаб қолди. Бутун мавсум давомида атиги 25 тўп ўтказиб юборди холос. 13,7 та 100 фоизлик голни бартараф этди. Ўз-ўзидан йил якунида уни жамоадошлари йил футболчиси, деб эътироф этди. Бу Давиднинг фаолиятидаги энг зўр мавсум сифатида тарихда қолиши аниқ!\nСэр Алекс томонидан танлаб олинган энг сўнгги футболчилардан бири қисқа фурсатда ўспириндан мухлислар қаҳрамонига айланди. 2011 йилда шотландиялик мутахассис Давидни келажакда Эдвин Ван Дер Сарнинг ўрнини эгаллашини тахмин қилган эди. «Юнайтед»даги илк мавсум стартида ёш посбон жуда асабийлашди. Ҳатто, асосий таркиб учун курашда даниялик Андрес Линдегорга мағлуб бўлди. Кейин эса, секин-аста ўз кучига ишонч пайдо бўлди. Оқибатда, Андрес чекинишга мажбур бўлди. 2015 йилда уни «Реал Мадрид» ўз таркибида кўришни жуда ҳам истади. Давиднинг ўзи ҳам ватанига қайтиш орзусида эди, бироқ «Манчестер Юнайтед» уни қўйиб юборгани йўқ.\nБугунги кунга келиб, Давидни клуб афсонасига айланган бошқа киперлар билан солиштириш мумкин. Ваҳоланки, қаҳрамонимиз улар сингари бир неча совринларни боши узра баланд кўтаргани йўқ. У ўзининг хотиржам ўйини ва сокин характери билан «қизил иблислар» мухлислари эътирофига сазовор бўлди. Ортда қолган йиллар давомида у панд бергани йўқ. Поль Погба, Антони Марсьяль, Крис Смоллинг, Андер Эррера, Дейли Блинд, Хуан Мата, Маттео Дармиан, Фил Жонс, Эрик Байи, Маркус Рэшфорд турли сабаблар билан ўзини кўрсата олмаган бир пайтда, Де Хеа фантастик сейвларни амалга оширди. Юқоридаги номлар туширган «қовунлар» фонида бу омил кўзга ташланмагани аниқ.\n2018 йилда қаҳрамонимиз мундиалга Серхио Рамос сингари етакчилардан бири сифатида ташриф буюрди. ЖЧ саралаш ўйинларида Лопетеги қўл остида фантастик ўйин кўрсатган йигит учун барчаси омадсиз бошланди. Аввалига, унга ишонч билдирган Лопетеги ишдан олинди. Қаҳрамонимиз илк учрашувдаёқ Роналдуга хет-трик совға қилди. 4 ўйинда 6 гол ўтказиб юборди. Пенальтилар сериясида Игорь Акинфеевдан енгилди. Турнир якунлангач, сейвлар бобида энг ёмон кўрсаткични қайд этди. 1966 йилдан бери ҳеч қайси кипер Давид сингари ЖЧда омадсиз иштирок этмагани маълум бўлгач, испан нашрлари танқидлар билан уни «кўмиб ташлади». Аввалига Марrса Давидни Испаниядаги энг кучсиз дарвозабон, деб эълон қилган бўлса, AS Де Хеага «арвоҳ» лақабини берди.\nМундиалдан ортга қайтгач, унинг ўйинида пасайиш кузатила бошланди. Айниқса, 2020 йилнинг июль ойида «Челси»га қарши ўйин ҳаммасини ойдинлаштириб қўйди. 2 голда ёш болалардек қўпол хато қилган кипер жамоасининг 1:3 натижасида мағлуб бўлишида бош ролни ижро этди. Бу ўйиндан сўнг, норвегиялик мутахассис Давидни ҳимоя қилмай қўйди. У инглиз журналистлари бераётган саволлардан қочар, Де Хеа тез орада аввалги даражасига кўтарилишини айтиб келаётган эди. Бу орада клуб «Шеффилд»да супер мавсум ўтказган Дин Хендерсонни ортга қайтарди. Аввалига Сульшер Давидни биринчи планга олиб чиқди, аммо секин-аста Дин асосий таркибга суқилиб кирди. Давид қизининг дунёга келиши муносабати билан Испанияга йўл олди. Қайтиб келгач, уни мажбурий карантинга олишди. Бу орада, Дин Хендерсон ўзининг дебют ўйинларини ўтказди. испан 5 ўйинда жамоасига ёрдам бера олмади. Хендерсон учун ўз имкониятларини кўрсатиш учун шунинг ўзи кифоя бўлди.\nҚаҳрамонимиз айни дамда ўзи истаган барча нарсани қўлга киритгани йўқ. Унга ЕЧЛдаги чемпионлик ва АПЛ ғолиблиги етишмаяпти. Боз устига, қанча ҳаракат қилмасин Испания терма жамоасидаги асосий дарвозабон ўрни ҳали-ҳамон унга тегишли эмас. Де Хеа рақобат борасида бироз сусткашликка йўл қўйди. Эндиликда “Челси” кипери Кепа Аррисабалага ҳам ундан терма жамоадаги ўрнини тортиб олиши мумкин. Дин Хендерсон ўз постини ҳеч кимга бермоқчи эмас.


Газак "Фаберже тухуми" тайёрлаш усули рецепти сирлари, оддий ва мазали\nVatanda.Com » Пазандалик » Салатлар » Газак "Фаберже тухуми"\nГазак "Фаберже тухуми"\nГўзал ва жуда ҳам ажойиб газак! Байрам дастурхонидан ёрқин ўрнини эгаллайди. Тайёрланиши оддий, натижаси дастурхон даврасида барчани лол қолдириши турган гап. Таомнома учун чинакам янгилик. Ушбу рецептни албатта тайёрланг!\n10 дона тухум идиши\n2 стакан гўшт булёни\n1 дона булғор қалампири\n1 кичик банка маккажўхори\n300 грамм колбаса\nҚўшимча сифатида товуқ гўшти, балиқ, гўштдан фойдаланиш мумкин\n1. Биринчи навбатда тухум идишларини тайёрланг. Тухумларни ювинг ва бир бошидан тешик қилиб, ички қисмини ажратиб олинг. Ички қисмини яхшилаб ювинг. Қуритинг.\n2. Желатинни 10 дақиқа давомида уютинг. Сўнг, иситинг ва булён билан аралаштиринг. Булғор қалампири, колбасани майда шаклда тўрғанг. Маккажўхорини шарбатидан ажратинг.\n3. Тайёрланган масаллиқларни навбатма-навбат тухум идишига солинг. Булёндан қуйинг. Сўнг, 1 соатга музлатгичга қўйинг.\n4. Белгиланган вақт ўтиб, тухумларни эхтиёткорлик билан тозаланг. Кўкат билан безатинг ва дастурхонга тортинг.


Йоханнесбургда бўлиб ўтаётган крикет бўйича жаҳон чемпионатининг 3-учрашуви стадионга учиб келган арилар галаси туфайли тўхтатилди, деб хабар бермоқда The Guardian нашри.\nВоқеа Шри-Ланка ва мезбон ЖАР терма жамоалари ўртасидаги учрашув вақтида юз берган. ЖАРлик спортчилар 115-4 ҳисобида олдинда бораётганларида стадионда арилар галаси пайдо бўлган. Ўйинчилар арилардан беркиниш учун ерга ётиб олишларига тўғри келган.\nНашр маълумотларига кўра, ариларни хўрак – бир челак кока-кола ва асал ёрдамида ҳайдашга ҳаракат қилинган, бироқ бу фойда бермаган. Оқибатда учрашув 1,5 соатга тўхтатилган ва стадионга профессионал асаларичини чақиртиришга тўғри келган. Асаларичи ариларни йиғиб олгач, учрашув давом эттирилган. Учрашувда ЖАР ғолиб бўлган.


Андижонда зўрланган аёл ишини ички ишлар вазири шахсан назоратга олди - Zamin.uz\n14:07 / 19.05.2021\n13 май куни Андижон вилояти, Андижон туманида ҳомиладор аёлга нисбатан содир этилган зўравонлик жинояти аҳоли ўртасида шов-шувга сабаб бўлди.\nИИВ ахборот хизмати маълум қилишича, ҳолат юзасидан Ўзбекистон Республикаси Жиноят кодексининг 118-моддаси 1-қисми билан жиноят иши қўзғатилган. Тергов ҳаракатлари Андижон вилояти ИИБ томонидан амалга оширилмоқда. Ишга Ички ишлар вазирлигининг алоҳида мутахассислари жалб этилган.\nШунингдек, жабрланувчи О.О.нинг кўрсатмасига кўра, унга зўрлик ишлатган ҳамда жинсий алоқада бўлганлиги важ қилинаётган олти нафар гумонланувчи фуқароларнинг кўргазмалари, воқеанинг хронологик тартиби ҳамда мавжуд гувоҳларнинг баёнотлари тўлиқ ўрганилмоқда.\nМазкур жиноятни фош этиш жараёни Ички ишлар вазирининг шахсан назоратида бўлиб, ҳолат тўлиқ ўрганилмоқда. Терговнинг якуни бўйича ҳар бир иштирокчининг ҳаракатларига ҳуқуқий баҳо берилади ҳамда айбдорлар учун жазо муқаррарлиги таъминланиши кафолатланади. Бу ҳақда жамоатчиликка ўз вақтида ва батафсил эълон қилинади. “Замин” янгиликларини “Twitter”да кузатиб боринг\nЯнгиликлар » Жамият » Андижонда зўрланган аёл ишини ички ишлар вазири шахсан назоратга олди


Лола Раҳимова ва Миралиевлар иши: судда Ойбек Миралиев ҳам қатнашмоқда | Qalampir.uz\nЛола Раҳимова ва Миралиевлар иши: судда Ойбек Миралиев ҳам қатнашмоқда\nЖамият\t04 Март 20:45 9852\nБир неча хафтадан бери давом этаётган Элдор Миралиев билан Лола Раҳимова ва бошқа жабрланувчилар ишида тарафлар кўрсатма берган эди. Жиноят ишлари бўйича Сирғали туман судининг ажрими билан ака-ука Ойбек ва Элдор Миралиевлар иши бирлаштирилган эди.\nАка-ука Миралиевлар иши бўйича навбатдаги суд мажлиси жорий йилнинг 27 февраль куни ўтказилди ва унда жабрланувчилар кўрсатмалари бошидан тингланди. Жабрланувчи ва гувоҳлар кўрсатма беришидан олдин уларнинг ҳуқуқ ва мажбуриятлари тушунтирилди. Шунингдек, агар ёлғон кўрсатма берилса, Жиноят кодексининг 238 ва 240-моддалари билан жавобгарликка тортилиши ҳақида огоҳлантирилди.\nСуд мажлисида ака-ука Миралиевлардан айбига иқрорлик масаласида савол берилди. Ойбек Миралиев ва Элдор Миралиев ҳам айб қилмаганини, қонун доирасида ишлаганини таъкидлашди.\nЖабрланувчи А.Ш. кўрсатма берди. Айблов хулосасига кўра ушбу шахс, Миралиевларнинг қурбони бўлган. Унинг автомобилини ака-ука Миралиевлар тортиб олган дея Элдор Миралиевга нисбатан ЖКнинг 166-моддаси (талончилик) айби қўйилган.\nА.Ш. эса судда ака-ука Миралиевлардан шикояти йўқ экани ва уларни танимаслигини маълум қилди.\n“Буларга қандай шикоятим бўлади? Ахир, уларни танимайман-ку. Автомобиль дўконим бор. Россияда Калашников деган бизнес ҳамкорим билан “иномарка” автомобиллар олиб келиб сотамиз. Менга Жаҳонгир деган одам машина буюртма қилди. Унда ҳам машинани ўзимнинг номимга ҳужжатлаштиришга келишдик. Машина менинг номимда бўлгани учун бемалол юравердим.\nПрокуратурага чақиришганда, бир гувоҳ сифатида кўрсатма берсам керак деб ўйлагандим. Иккинчи марта чақиришганда мени жабрланувчи деб белгилашганини билиб қолдим. Мен жабрланувчи эмаслигимни айтганман. Машинани олганман, ўзимда турган бўлса, нега даъво қиламан? Менинг даъвоим йўқ”, дейди А.Ш.\nШундан сўнг, яна бир жабрланувчи Ш.А. суд мажлисида кўрсатма берди. У ўзининг даъвоси 195 минг АҚШ доллари бўйича экани ҳақида гапирди. Ш.А. Р.И. орқали Миралиевларга 300 минг АҚШ долларини бергани, ҳар 45 кунда 15 минг АҚШ долларидан пул олиб туришга келишганини даъво қилмоқда. Унинг кўрсатмаларини Ойбек ва Элдор Миралиевлар тасдиқламади.\n“Жаслиқ”нинг собиқ маҳбуси яна судга келди?\nКейинги суд мажлиси кеча, 2 март куни ўтказилди. Ўтган сафарги суд мажлисида жабрланувчи Лола Раҳимованинг номидан “Жаслиқ” колониясининг собиқ маҳбуси кўрсатма бергани, бироқ судда раислик қилувчи унинг кўрсатмаси жабрланувчи сифатида инобатга олинмаслигини айтгани ҳақида хабар берган эдик. Ўша кунги суд мажлисига Лола Раҳимова келган, бироқ кўрсатма беришга улгурмаган эди.\n2 март куни ўтган суд мажлисида яна Лола Раҳимова иштирок этмади, аммо ўтган сафар Раҳимованинг номидан кўрсатма беришга уринган “Жаслиқ”нинг собиқ маҳбуси Қ.Ғ. ҳам судда ҳозир бўлди. У бу сафар қайта тингланди. Қ.Ғ. ўзининг Виржиния оролидаги оффшор зонасидаги компаниянинг Ўзбекистондаги филиали таъсисчиси эканини айтди.\nАдвокатлар ва айбланувчилар Қ.Ғ.га “Жаслиқ” колониясида жазо муддатини ўтаётган даврида фирмаларни қандай назорат қилгани билан боғлиқ саволлар беришди. Собиқ маҳбус ўзининг умрбод озодликдан маҳрум қилинганлар бўлимида бўлгани, ташқи дунёдан бутунлай узилгани, фақат хафтада бир марта хат ёзиш ҳуқуқи берилганини маълум қилди.\nМажлис сўнгида Лола Раҳимованинг ҳайдовчиси ҳам гувоҳ сифатида таклиф қилинди. Судга бу шахснинг таклиф этилгани боиси, низолашилаётган машинани айнан шу инсон бошқарган. Маълум вақт ўтиб, Элдор Миралиев ва Жаҳонгир исмли шахс машинани ундан олиб кетишган.\nМазкур гувоҳнинг суддаги кўрсатмасига кўра, Mercedes-Maybach’ни “ГАИ”га олиб кетаётган вақтида Элдор Миралиев ва Жаҳонгир исмли йигит келиб, машина уларга тегишли эканини айтиб, тасдиқловчи хужжатларни кўрсатишган. Ҳайдовчи машинани хужжатдаги эгалари олиб кетган, шу сабабли қаршилик кўрсатмаган.\nРаислик қилувчи бошқа шахсларни ҳам кўрсатмалари тингланиши сабабли суд мажлисини 5 март, пайшанба кунига қадар қолдирди.\nИш: Ойбек Миралиевга нисбатан жиноят кодексининг 168-моддаси (фирибгарлик) 4-қисми “а” банди билан айбланиб, унга нисбатан “қамоққа олиш” эҳтиёт чораси қўлланилган ҳолда қидирув эълон қилинган. 2019 йил 23 сентябрь куни у ҳуқуқни муҳофаза қилувчи ташкилот ходимлари томонидан ушланган.\nЭлдор Миралиевга нисбатан эса Жиноят кодексининг 168-моддаси 3-қисми “а” банди ва 168-моддаси 4-қисми “а” банди, 166-моддаси 4-қисми “а” банди билан жиноят иши қўзғатилган.\nМаълум бўлишича, Э.Миралиев фирибгарлик асосида 2 миллиард 331 миллион 125 минг сўм (500 минг АҚШ доллари) ва талончилик йўли билан 1 миллиард 195 миллион 3 минг 600 сўм (140 минг АҚШ доллари) миқдорида маблағларни ўзлаштирганликда айбланмоқда. Бош прокурор ўринбосари томонидан ушбу ҳолат айблов хулосаси асосида судга тақдим этилган.\nҒофур Раҳимов Лола Раҳимова Миралиевлар иши\n07 Апрель 19:04 67931\n06 Апрель 20:50 51371\n06 Апрель 13:46 34822\n06 Апрель 07:35 33371\n06 Апрель 23:39 31675


Гулчеҳра Саъдуллаева эрининг вафотидан сўнг илк бор кўриниш берди — видео - ShouBiz.uz\nМедиа 9:41 | 5.5.22\nГулчеҳра Саъдуллаева эрининг вафотидан сўнг илк бор кўриниш берди — видео\nУшбу видеони актрисанинг қизи ижтимоий тармоққа жойлаган\nЎзбекистонда хизмат кўрсатган артист Гулчеҳра Саъдуллаева эрининг вафотидан сўнг илк бор кўриниш берди.\nАктриса Муқаддас Саъдуллаева ўз саҳифасига отаси, Ўзбекистон халқ артисти Лутфулла Саъдуллаев вафот этгандан сўнг илк бор онаси билан бирга видео жойлади. Унда Гулчеҳра Саъдуллаевани қора кийим ва рўмолда кўриш мумкин.\nЭслатиб ўтамиз, аввалроқ Муқаддас Саъдуллаева онасига отаси ҳар йили берадиган совғани берганди. Гулчеҳра Саъдуллаева 72 ёшни қаршилади. Ҳар гал туғилган кунида актрисага турмуш ўртоғи Лутфулла Саъдуллаев настарин гулларини совға қилган. Муқаддас Саъдуллаева бу йил ҳам анъанани давом эттиришни хоҳлаган. Актриса онасига айрилиқни билинтирмаслик учун ҳам шундай қилганини таъкидлади.\nЛутфулла Саъдуллаев 10 апрель куни 81 ёшида вафот этган. Бу ҳақда Муқаддас Саъдуллаева Instagram саҳифасида маълум қилганди.\nАввалроқ Ўзбекистон халқ артисти Лутфулла Саъдуллаев жонлантириш бўлимига тушиб қолгани маълум бўлганди. Бу ҳақда қизи актриса Муқаддас Саъдуллаева ўз Instagram саҳифасида маълум қилди. Унинг сўзларига кўра, кеча аҳволи яхши бўлган. Бироқ 4 апрель, душанба куни жонлантириш бўлимига ётқизилган. Актриса барчадан унинг ҳақига дуо қилишни сўраган.


Кузатувчилар айирмачи ўлкаларга киритилмаслиги мумкин\nРоссия ташқи ишлар вазири Сергей Лавров ЕИнинг қўшимча кузатувчилари Грузиянинг айирмачи Жанубий Осетия ва Абхазия ўлкаларига киритилмаслиги мумкинлиги тўғрисида баёнот берди.\n“ЕИнинг қўшимча кузатувчилари Жанубий Осетия ва Абхазия ҳудудларига эмас, балки бу республикалар ташқарисига сафарбар қилинади. Иккала ўлка ҳудудида эса БМТ ва ЕХҲТнинг 7 августга қадар бу ерга етиб келган кузатувчилари ўз фаолиятини давом эттирмоқда”,- деди Сергей Лавров.\nФранция воситачилигида эришилган тинчлик шартномасига мувофиқ, Россия ўз қўшинларини Грузия ҳудудидан чиқариши лозим. Бироқ расмий Москва қўшинлари Грузиянинг Жанубий Осетия ва Абхазияда қолишини айтмоқда.\nШунингдек, Россия қўшинлари назорати остида бўлган Жанубий Осетиядаги буфер зонага яқин ҳудудда грузиялик полициячи отиб кетилди.\nГрузия расмийларининг билдиришича, полициячига теккан ўқ россиялик ҳарбийлар жойлашган ҳудуддан отилган. Бироқ Россия ҳарбийлари бу иддаоларни кескин рад этмоқда.


Моддалар алмашинуви тезлашиши учун нонуштада истеъмол қилиш зарур бўлган маҳсулотлар » Ўзбекистон янгиликлари – Zamin.uz\n, 24 2021, 15:06\n21 авг, 18:20 2 819 Ҳаёт тарзи\nБарча овқатланиш мутахассислари ҳазм қилиш жараёнини тезлаштиришни хоҳлайдиганларга берадиган энг муҳим маслаҳати – бу нонуштани ўтказиб юбормаслик. Метаболизм соат каби ишлаши учун барча олинган калориялар энергия ишлаб чиқаради ва аллақачон тўпланган ёғлар аста-секин «эрийди». Куннинг биринчи таомлари тўйимли бўлиши ва уйғонгандан кейинги биринчи соатдан кечиктирмай уни истеъмол қилиш керак. «Домашний очаг» нонушта учун энг фойдали бўлган таомнома ҳақида тавсия беради.\nМева ва ёнғоқ билан сули бўтқаси\nБу нонушта барча керакли озуқа моддаларига эга ва жуда тўйимли. Сули бўтқаси – бу секин углеводлар бўлиб, улар узоқ вақт давомида тўйиш ҳиссини сақлаб туради ва ёнғоқ таркибида оқсиллар кўп. Шунинг учун организм қайта ишлаш учун кўпроқ энергия сарфлаши керак ва шунда калориялар кўпроқ ёнади.\nПомидор ва пиёз билан қовурилган тухум\nТухум – нонушта учун доимги битта маҳсулот. Оқсиллар юқори бўлиши танани узоқ вақт тўйинтиради ва метаболизмга ёрдам беради, паст калория эса қоматни сақлайди. Яқинда ўтказилган мета-тадқиқот натижалари тухум истеъмол қилиш юрак ва қон томирлари учун хавфсизлигини тасдиқлади ва шифокорлар янги помидор ва пиёз билан қовурилган тухумни юрак-қон томир тизими учун энг фойдали бўлган нонушта деб атади.\nМева билан юнонча йогурт\nАгар сиз ўз қоматингизга жиддий муносабатда бўлсангиз, буни ёғли сут маҳсулотларисиз қила олмайсиз. Организм нормал ишлаши учун тўйинмаган ва сут ёғларига эҳтиёж бор. Юнон йогурти ёғларга бой ва унда метаболизмни кучайтириш учун оқсиллар миқдори юқори. Қизил ва қора мевалар, ҳатто музлатилган бўлса ҳам, ёғларни эритиш жараёнини тезлаштирадиган кўплаб махсус антиоксидантларни сақлаб қолади.\nБу нонушта шошилинч уйдан чиқиб кетиши керак бўлган ва тўлиқ овқат тайёрлашга вақт топмайдиганлар учун қўл келади. Авокадони бирга олиб юриб, ҳар қандай бўш дақиқада овқатланиш мумкин. Айниқса қиш учун бу жуда яхши вариант: сабзавотга бой омега-3 ёғлари терига қишнинг қуруқ совуғини енгишда ёрдам беради.\nКўк чой ва лимонли сув\nҚатъий айтганда, бу нонушта эмас, лекин ушбу ичимликлар ҳар куни ичишга арзийди. Бир тилим лимон ёки лимон шарбати қўшилган сув танада бир кечада йўқолган намликни қайтаради ва метаболизмни «уйғотади». Кўк чойни овқатланиш охирида ичган яхшироқ. Унинг таркибидаги антиоксидантлар метаболизмни тезлаштиради ва танадаги ёғларни эритишга ёрдам беради.\nЁзда қандай нонушта қилиш керак? 15 июл, 10:39\nЁғларни эришига таъсир кўрсатадиган 3 тонгги одат 06 июл, 10:35\nТўйимли нонуштадан кейин ҳам очликни ҳис қилишнинг сабаби нимада? 30 мая, 16:14\nЭрталаб нонушта ва уни тарк этишдаги асоратлар 14 мар, 12:00\nНонушта учун энг фойдали озиқ-овқат маҳсулотлари 06 фев, 14:26